## saptama-vilāsaḥ

# pauṣpikaḥ

**kumanāḥ sumanastvaṁ hi yāti yasya padābjayoḥ |**

**sumano’rpaṇa-mātreṇa taṁ caitanya-prabhuṁ bhaje ||1||**

**śrīmad-aṅgāni tair bhaktyā samālipyānulepanaiḥ |**

**nivedyottama-puṣpāṇi tan-mudrāṁ ca pradarśayet ||2||**

vicitra-puṣpa-pradāna-prakaraṇa-likhana-sauṣṭhavāya nijeṣṭa-deva-rūpaṁ parmaa-guru-varaṁ śaraṇaṁ yāti—kumanā iti | sumanasāṁ puṣpāṇām arpaṇa-mātreṇa sumanastvam iti śleṣeṇa pādābjayoḥ puṣpavat saṁsaktatayā priyatamatvam abhipretam ||1||

### atha puṣpāṇi

nārasiṁhe—

**puṣpair araṇya-sambhūtais tathā nagara-sambhavaiḥ |**

**aparyuṣita-niśchidraiḥ prokṣitair jantu-varjitaiḥ |**

**ātmārāmodbhavair vāpi pūtaiḥ sampūjayed dharim ||3||**

tair likhitair bhaktyā prītyā abhakti-cchedena vā | tasya puṣpa-nivedanasya mudrām | aparyuṣitair niśchidraiś ca avidīrṇa-dalaiḥ | ātmanaḥ | ārāmaḥ upavanaṁ tad-udbhavaiḥ ||2-3||

vāmana-purāṇe śrī-prahlāda-bali-saṁvāde—

**tāny eva supraśastāni kusumāni mahāsura |**

**yāni syur varṇa-yuktāni rasa-gandha-yutāni ca ||4||**

**jātī śatāṅgā sumanāḥ kundaṁ cāru-puṭaṁ tathā |**

**vāṇaṁ ca campakāśokaṁ kara-vīraṁ ca yūthikā ||5||**

**pāribhadraṁ pāṭalā ca bakulaṁ giri-śālinī |**

**tilakaṁ jāsuvanajaṁ pītakaṁ tagaraṁ tathā ||6||**

**etāni supraśastāni kusumāny acyutārcane |**

**surabhīṇi tathānyāni varjayitvā tu ketakīm ||7||**

śatāṅgā śata-patrikā, cāru-puṭaṁ karṇikāraṁ, vāṇaṁ jhiṇṭī-bhedaḥ | pāribhadraṁ palahadeti prasiddham | giri-śālinī śveta-kūṭajaṁ jāsuvanajaṁ javākusumaṁ pītakaṁ piyalīti prasiddham | ketakīm iti vana-ketakīm ||5-7||

viṣṇu-dharmottare—

**kuṅkumasya ca puṣpāṇi bandhu-jīvasya cāpy atha |**

**campakasya ca deyāni tathā bhūcampakasya ca ||8||**

**pīta-yūthika-jāny eva yāni vai nīpajāny api |**

**mañjaryaḥ sahakārasya tathā deyā janārdane ||9||**

**mallikā-kubja-kusumam atimukakam eva ca |**

**sarvāś ca yūthikājātyo mallikājātya eva ca ||10||**

**yāś ca kubjakajājātyaḥ kadamba-kusumāni ca |**

**ketakī pāṭalā-puṣpaṁ kāṇva-puṣpaṁ tathaiva ca ||11||**

**evam ādīni deyāni gandhavanti śubhāni ca |**

**kecid varṇa-guṇād eva kecid gandha-guṇād atha ||12||**

**anuktāny api ramyāṇi tathā deyāni kānicit |**

**deśe deśe kāle yāni puṣpāṇy anekaśaḥ ||13||**

**gandharvopapannāni tāni deyāni nityaśaḥ ||14||**

nīpaḥ kadamba-bhedaḥ | atimuktakaṁ mādhavī-latā | kāṇva-puṣpaṁ kaṇatuhulīti prasiddham | vāsantī vasantodbhavā vārṣikī ca yā mallikā | tasyāḥ puṣpam ity arthaḥ ||8-14||

kiṁ ca tatraiva śrī-vajra-mārkaṇḍeya-saṁvāde—

**madhye’nya-varṇo yasya syāt śuklasya kusumasya ca |**

**śubha-suklaṁ tu vijñeyaṁ keśava-priyam ||15||**

skānde—

**vāsanti mallikā-puṣpaṁ tathā vai vārṣikī tu yā |**

**kusumbhaṁ yūthike dve ca tathā caivātimuktakam ||16||**

**ketakaṁ campakaṁ caiva māṣa-vṛntakam eva ca |**

**purandhri-mañjarī-puṣpaṁ cūta-puṣpaṁ tathaiva ca ||17||**

punandhriḥ puṅgavīti prasiddhā | tasyā mañjarī puṣpaṁ ca ||17||

**bandhu-jīvaka-puṣpaṁ ca kusumaṁ kuṅkumasya ca |**

**jāti-puṣpāṇi sarvāṇi kunda-puṣpaṁ tathaiva ca ||18||**

**pāṭalāyās tathā puṣpaṁ nīlam indīvaraṁ tathā |**

**kumude śveta-rakte ca śveta-rakte tathāmbuje ||19||**

tatraivānyatra—

**evam ādīni puṣpāṇi dātavyāni sadā hareḥ ||20||**

**mālatī tulasī padmaṁ ketakī maṇi-puṣpakam |**

**kadamba-kusumaṁ lakṣmīḥ kaustubhaṁ keśava-priyam ||21||**

yathā lakṣmīḥ kaustubhaṁ ceti dṛṣṭāntatvenodāhṛtam ||21||

kiṁ ca—

kaṇṭakīny api deyāni śuklāni surabhīṇi ca |

tathā raktāni deyāni jalajāni dvijottama ||22||

kaṇṭakīni kaṇṭaka-yuktāni ||22||

nāradīye saptama-sāhasre śrī-bhagavan-nārada-saṁvāde—

mālatī bakulāśoka-śephālī navamālikā |

āmraṁ ca tagarākhyaṁ ca mallikā madhu-piṇḍikā ||23||

yūthikāṣṭapadaṁ kunda-kadamba-śikhi-piṅgikam |

pāṭalā campakaṁ hṛdyaṁ lavaṅgam atimuktakam ||24||

śephālī sehalīti prasiddhā | madhu madhuka-puṣpam | piṇḍikā nandyāvartaḥ | aṣṭapadaṁ nāga-keśaraṁ śikhī cūkriyeti prasiddhā | piṅgakaṁ haridrā-kusumam ||23-24||

ketakaṁ kuruvakaṁ bilvaṁ kahlāraṁ vāsakaṁ dvija |

pañcaviṁśati-puṣpāṇi lakṣmī-tulya-priyāṇi me ||25||

madīyā vanamālā ca puṣpair ebhir mayā purā |

grathitā ca tathā tattvaiḥ pañcaviṁśatibhiḥ kramāt ||26||

hārīta-smṛtau ca—

tulasyau paṅkaje jātyau ketakyau karavīrakau |

śastāni daśa-puṣpāṇi tathā raktotpalāni ca ||27||

### atha sāmānyato’khila-puṣpa-māhātmyam

viṣṇu-dharmottare—

dānaṁ sumanasāṁ śreṣṭhaṁ tathaiva parikīrtitam |

alakṣmyāḥ śamanaṁ mukhyaṁ paraṁ lakṣmī-vivardhanam ||28||

dhanyaṁ yaśasyam āyuṣyaṁ māṅgalyaṁ buddhi-vardhanam |

svargadaṁ ca tathā proktaṁ vahniṣṭoma-phala-pradam ||29||

na ratnena suvarṇena na ca vittena bhūriṇā |

tathā prasādam āyāti devaś cakra-gadādharaḥ ||30||

tatraivānyatra—

dharmārjita-dhana-krītair yaḥ kuryāt keśavārcanam |

uddhariṣyaty asandehaṁ sapta pūrvās tathāparān ||31||

dharmeṇa nyāyena arjitaṁ yad dhanaṁ, tena krītaiḥ kusumaiḥ | etena nyāyopātta-vittena puṣpa-krayaṇam api śastaṁ brāhmaṇāder iti bodhitam ||31||

ārāmasthais tu kusumair yaḥ kuryāt keśavārcanam |

etad eva samāpnoti nātra kāryā vicāraṇā ||32||

yathā kathañcid āhṛtya kusumaīh puñayan harim |

nākapṛṣṭham avāpnoti na me’trāsti vicāraṇā ||33||

tathā rāṣṭrāhṛtaiḥ puṣpair yaḥ kuryāt keśavārcanam |

pañcaviṁśaty atītāṁś ca pañcaviṁśaty-anāgatān |

uddhared ātmano vaṁśyān nātra kāryā vicāraṇā ||34||

nagare’pi vasan yas tu bhakiṣyāśī śaṁsita-vrataḥ |

araṇyād āhṛtaiḥ puṣpaiḥ patra-mūla-phalāṅkuraiḥ ||35||

yathopapannaiḥ satatam abhyarcayati keśavam ||36||

sarva-kāma-prado devas tasya syān madhusūdanaḥ |

puṁsas tasyāpy akāmasya paraṁ sthānaṁ prakīrtitam |

yatra gatvā na śocanti tad viṣṇoḥ paramaṁ padam ||37||

tatraiva śrī-vajra-mārkaṇḍeya-saṁvāde—

akṣamais tūpavāsānāṁ dhana-hīnais tathā naraiḥ |

araṇyād āhṛtaiḥ puṣpaiḥ sampūjya madhusūdanam |

pūrva-janmani samprāptaṁ rājyaṁ śṛṇu narādhipa ||38||

nṛpo yayātir nahuṣo viśva-gandhaḥ karandhamaḥ ||

dilīpo yuvanāśvaś ca śataparvā bhagīrathaḥ ||39||

bhīmaś casahadevaś ca mahāśīlo mahāmanuḥ |

devalaḥ kālakākṣaś ca kṛtavīryo guṇākaraḥ ||40||

devarātaḥ kusumbhaś ca vinīto vikramo raghuḥ |

mahotsāho vītabhayo namitraḥ prabhākaraḥ ||41||

anamitra ity ādāv a-kāra-lopābhāvādikam ārṣam ||41||

kapota-romā parjanyaś candrasenaḥ parantapaḥ |

bhīmaseno dṛḍharathaḥ kuśanābhaḥ pratardanaḥ ||42||

ete cānye ca bahavaḥ pūrva-janmani keśavam |

pūjayitvā kṣitāv asyāṁ prpū rājyam akaṇṭakam ||43||

yakṣatvam atha gāndharvaṁ devatvaṁ ca tathaiva ca |

vidyādharatvaṁ nāgatvaṁ ye gatā manujottamāḥ ||44||

bahutvāc ca na te śakyā mayā vaktuṁ tavānagha |

tasmād yatnaḥ sadā kāryaḥ puruṣaiḥ kusumārcane ||45||

araṇya-jātaiḥ kusumaiḥ sadaiva

sa pūjayitvā svayam āhṛtais tu |

sarveśvaraṁ yat phalam āpnuvanti

rājendra tad varṇayituṁ na śakyam ||46||

svayam āhṛtya puṣpāṇi bhikṣāśī keśavārcanam |

yaḥ karoti sa rājendra vaṁśānām uddharet śatam ||47||

viṣṇu-dharmottare—

puṣpāṇi tu sugandhīni manojñāni tu yaḥ pumān |

prayacchati hṛṣīkeśe sa bhāgavata-mānavaḥ ||48||

nārasiṁhe—

tapaḥ-śīla-guṇopete pātre vedasya pārage |

daśa dattvā suvarṇāni yat phalaṁ samavāpnuyāt |

tat phalaṁ labhate martyo hareḥ kusuma-dānataḥ ||49||

tatraivāgre—

mallikā-mālatī-jātī-ketakāśoka-campakaiḥ |

punnāga-nāga-bakulaiḥ padmair utpala-jātibhiḥ ||50||

etair anyaiś ca kusumaiḥ praśastair acyutaṁ naraḥ |

arcan daśa-suvarṇasya pratyekaṁ phalam āpnuyāt ||51||

evaṁ hi rājan narasiṁha-mūrteḥ

priyāṇi puṣpāṇi taveritāni |

etaiś ca nityaṁ harim arcya bhaktyā

naro viśuddho harim eva yāti ||52||

skānde—

svayam āhṛtya yo dadyād araṇya-kusumāni ca |

sa rājyaṁ sphītam āpnoti loke nihata-kaṇṭakam ||53||

tatraiva śrī-śivomā-saṁvāde—

yaiḥ kaiścid iha puṣpaiś ca jalajaiḥ sthalajair api |

sampūjya kathitair bhaktyā viṣṇu-loke mahīyate ||54||

kathitair vihitair ity arthaḥ | pūrvoktair vā ||54||

viṣṇu-rahasye śrī-mārkaṇḍeyendradyumna-saṁvāde—

ṛtu-kālodbhavaiḥ puṣpair yo’rcayed rukmiṇī-patim |

sarvān kāmān avāpnoti yān divyān yāṁś ca mānuṣān ||55||

### atha puṣpa-viśeṣa-māhātmyam

tathā ca nārasiṁhe—

puṣpa-jāti-viśeṣeṇa bhavet puṇyaṁ viśeṣataḥ ||56||

kiṁ ca—

evaṁ puṣpa-viśeṣeṇa phalaṁ tad-adhikaṁ nṛpa |

jñeyaṁ puṣpāntareṇāpi yathā syāt tan nibodha me ||57||

evam iti droṇa-puṣpokti-prakāreṇeti jñeyam | tat-purāṇe droṇa-puṣpe tathaikasminn ity anantaram asya pāṭhāt | ataḥ puṣpāntareṇeti droṇa-puṣpād itareṇāpīty arthaḥ | puṣpāntarajñeneti pāṭhe antaraṁ bhedas taj-jñena ||57||

### tatra droṇa-puṣpa-māhātmyam

nārasiṁha eva—

droṇa-puṣpe tathaikasmin mādhavāya nivedite |

dattvā daśa suvarṇāni yat phalaṁ tad avāpnuyāt ||58||

### jātyā māhātmyam

droṇa-puṣpa-sahasrebhyaḥ khādiraṁ vai viśiṣyate |

śamī-puṣpa-sahasrebhyo bilva-puṣpaṁ viśiṣyate ||59||

bilva-puṣpa-sahasrebhyo baka-puṣpāṁ viśiṣyate |

baka-puṣpa-sahasrād dhi nandyāvartaṁ viśiṣyate ||60||

nandyāvarta-sahasrād dhi karavīraṁ viśiṣyate |

karavīrasya kusumāt śveta-puṣpam anuttamam ||61||

nandyāvartaṁ piṇḍī-tagaram | karavīraṁ raktam agre śvetam ity ukteḥ ||61||

karavīra-śveta-kusumāt pālāśaṁ puṣpam uttamam |

pālāśa-puṣpa-sāhasryāt sevantī-puṣpam uttamam ||62||

kuśa-puṣpa-sahasrāṇāṁ mālatī-puṣpam uttamam |

vanamālā-sahasrāddhi campakaṁ tu viśiṣyate ||63||

vanamālā puṣpa-viśeṣo mālatī-jāti-bhedaḥ ||63||

campakāt puṣpa-śatakād aśoka-puṣpam uttamam |

aśoka-puṣpa-sāhasryāt sevantī-puṣpam uttamam ||64||

kubja-puṣpa-sahasrāṇāṁ mālatī-puṣpam uttamam |

mālatī-puṣpa-sāhasryāt tri-sandhyā-puṣpam uttamam ||65||

tri-sandhyā-rakta-sāhasryāt tri-sandhyā-śvetakaṁ varam |

tri-sandhyā-śveta-sāhasryāt kunda-puṣpaṁ viśiṣyate ||66||

kunda-puṣpa-sahasrād dhi śatapatraṁ viśiṣyate |

śatapatra-sahasrād dhi mallikā-puṣpam uttamam ||67||

mallikā-puṣpa-sāhasryāj jātī-puṣpaṁ viśiṣyate |

sarvāsāṁ puṣpa-jātīnāṁ jātī-puṣpam ihottamam ||68||

jātī-puṣpa-sahasreṇa yacchan mālāṁ suśobhanām |

viṣṇave vidhivad bhaktyā tasya puṇya-phalaṁ śṛṇu ||69||

kalpa-koṭi-sahasrāṇi kalpa-koṭi-śatāni ca |

vased viṣṇu-pure śrīmān viṣṇu-tulya-parākramaḥ ||70||

śeṣāṇāṁ puṣpajātīnāṁ yat phalaṁ vidhi-darśitam |

tat-phalasyānusāreṇa viṣṇu-loke mahīyate ||71||

viṣṇu-dharmottare—

sarvāsāṁ puṣpa-jātīnāṁ jātyaḥ śreṣṭhatamā matāḥ |

jātīnām api sarvāsāṁ śuklā jātiḥ praśasyate ||72||

skānde’pi brahma-nārada-saṁvāde—mallikā ity ādi-śloka-trayam āste ||73||

kiṁ ca tatraivānyatra—

jātī-puṣpa-pradānena gandharvaiḥ saha modate |

jātī-puṣpāṣṭakaṁ dattvā vahniṣṭoma-phalaṁ bhavet ||74||

jātī-puṣpa-sahasreṇa yatheṣṭāṁ gatim āpnuyāt |

śvetadvīpam avāpnoti lakṣa-pūjā-vidhāyakaḥ ||75||

lakṣaṁ jātī-puṣpāṇām eva, tena pūjāyāḥ vidhāyakaḥ ||75||

jātī-puṣpa-kṛtāṁ mālāṁ karpūra-paṭa-vāsitām |

nivedya devadevāya yat phalaṁ prāpnuyān naraḥ |

na tad varṇayituṁ śakyam api varṣa-śatair api ||76||

karpūrasya paṭaḥ cūrṇa-gandhas tena vāsitām ||76||

### mālatyā māhātmyam

skānde śrī-brahma-nārada-saṁvāde—

varṇānāṁ tu yathā vipras tīrthānāṁ jāhnavī yathā |

surāṇāṁ tu yathā viṣṇuḥ puṣpāṇāṁ mālatī tathā ||77||

mālatyā hi tathā devaṁ yo’rcayed garuḍadhvajam |

janma-duḥkha-jarārogair mukto’sau muktim āpnuyāt ||78||

mālavatyā iti pāṭhe’pi mālavaty eva mālatī | muktiṁ paramānanda-lakṣaṇām ||78||

### kārttike ca tasyā māhātmya-viśeṣaḥ

tatraivānyatra—

yo’rcayen mālatī-puṣpaiḥ kṛṣṇaṁ tribhuvaneśvaram |

tenāptaṁ nāsti sandehas tat-padaṁ durlabhaṁ hareḥ ||79||

mālatī-kalikā-mālām īṣad-vikasitāṁ hareḥ |

dattvā śirasi viprendra vājimedha-phalaṁ labhet ||80||

garuḍe—

pakṣīndra na śrutaṁ dṛṣṭaṁ bhūtaṁ vā na bhaviṣyati |

mālatyā na samaṁ puṣpaṁ dvādaśyā na samā tithiḥ ||81||

na samam ity atra na-kārasya adhunāpi nāstīty arthaḥ ||81||

puṣpeṇaikena mālatyāḥ prītir yā keśavasya hi |

na sā kratu-sahasreṇa bhavate nārado’bravīt ||82||

bhavate bhavati ity ādikam ārṣam unneyam ||82||

yatra yatra khaga-śreṣṭha bhavate mālatī-vanam |

patre patre tathā tuṣṭo vasate tatra keśavaḥ ||83||

dṛṣṭvā tu mālatī-puṣpaṁ vaiṣṇavena kare dhṛtam |

prīto bhavati daityāriḥ sutaṁ dṛṣṭvā yathā khagaḥ ||84||

puṣpe puṣpe khaga-śreṣṭha mālatyāḥ sumanohare |

akṣayaṁ prāpyate sthānaṁ dāha-pralaya-varjitam ||85||

vallabhaṁ mālatī-puṣpaṁ mādhavasya sadaiva hi |

helayā dāpayet sthānaṁ svakīyaṁ garuḍadhvajaḥ ||86||

datta-mātraṁ hareḥ puṣpaṁ nirmālyaṁ bhavati kṣaṇāt |

aho-rātraṁ prabhuktaṁ hi mālatī-kusumaṁ na hi ||87||

nirmālyam iti upabhuktatvenottāraṇa-yogyam ity arthaḥ | nahi nirmālyaṁ bhavati | pāṭhāntaraṁ sugamam ||87||

viṣṇor aṅgāt paribhraṣṭaṁ mālatī-kusumaṁ khaga |

yo dhārayec ca śirasi sarva-dharma-phalaṁ labhet ||88||

adattvā keśave yas tu sva-mūrdhnā mālatīṁ vahet |

sa naraḥ khaga-śārdūla sarva-dharma-cyuto bhavet ||89||

adattvā asamarpya ||89||

### kārttike ca tasyā māhātmya-viśeṣaḥ

tathā ca gāruḍe—

suvarṇa-dānaṁ go-dānaṁ bhūmi-dānaṁ khageśvara |

vihāya kārttike māsi mālatīṁ yaccha keśave ||90||

sarva-māseṣu pakṣīndra mālatī keśava-priyā |

prabodhanyāṁ viśeṣeṇa aśvamedhādi-dāyinī ||91||

skānde brahma-nārada-saṁvāde—

mālatī-mālayā viṣṇuḥ pūjito yena kārttike |

pāpākṣara-kṛtāṁ mālāṁ haṭhāt sauriḥ pramārjati ||92||

mālāṁ paṅktiṁ | saurir yamaḥ ||92||

pādme uttara-khaṇḍe kārttika-māhātmye—

mālatī-jātikā-puṣpaiḥ svarṇa-jātyā ca campakaiḥ |

pūjito mādhavo dadyāt kārttike vaiṣṇavaṁ padam ||93||

### kamalasya māhātmyam

skānde brahma-nārada-saṁvāde—

śubhrāśubhrair mahā-gandhaiḥ kusumaiḥ paṅkajodbhavaiḥ |

adhokṣajaṁ samabhyarcya naro yāti hareḥ padam ||94||

tatraivānyatra—

aho naṣṭā vinaṣṭās te patitāḥ kali-kandare |

yair nārcito harir bhaktyā kamalair asitaiḥ sitaiḥ ||95||

padmenaikena deveśaṁ yo’rcayet kamalā-priyam |  
varṣāyuta-sahasrasya pāpasya kurute kṣayam ||96||

padmaiḥ padmālayā-bhartā pūjitaḥ padma-hasta-bhṛt |

dadāti vaiṣṇavān putrān bhaktim avyabhicariṇīm ||97||

apraṇayenāpy arcitaḥ san | padma-hasta-bhṛd iti yadyapi hastena padmaṁ bibhartīty arthaḥ ||96-97||

tatraiva śrī-śivomā-saṁvāde—

padma-puṣpāṇi yo dadyāt tasmāc chata-guṇaṁ bhavet ||98|||

tasmād iti prāgvat | tatra pūrvoktāṁ saurvarṇa-puṣpa-daśaka-phala-pradānāt karavīra-puṣpārpaṇa-phalād iti jñeyam ||98||

### tatra varṇa-viśeṣeṇa māhātmya-viśeṣaḥ

tathā ca skānde—

rakta-padma-pradānena rukma-māṣakado bhavet |

śataṁ dattvā ca dharmātmā vahniṣṭoma-phalaṁ labhet ||99||

sahasraṁ ca tathā dattvā sūrya-loke mahīyate |

viṣṇu-lokam avāpnoti lakṣa-pūjā-vidhāyakaḥ ||100||

svayam eva tathā lakṣmīr bhajate nātra saṁśayaḥ |

rakta-padma-pradānād dhi śvetasya dviguṇaṁ phalam ||101||

rukma-māṣakada iti suvarṇa-māṣa-dana-phalaṁ prāpnuyād ity arthaḥ | śataṁ rakta-padmānām | evam agre’pi svayam eva lakṣmīr bhajata iti sākṣāt sarva-sampattis tasya bhaved ity arthaḥ ||99-101||

### tatrāpi kārttike viśeṣaḥ

pādmottara-khaṇḍe kārttika-māhātmye—

kamalaiḥ kamalākāntaḥ pūjitaḥ karttike tu yaiḥ |

kamalā anugā teṣāṁ janmāntara-śateṣv api ||102||

evaṁ kamalā anugety api ||102||

skānde ca śrī-brahma-nārada-saṁvāde—

kārttike nārcito yais tu kamalaiḥ kamalekṣaṇaḥ |

janma-koṭiṣu viprendra na teṣāṁ kamalā gṛhe ||103||

### nīlotpalasya māhātmyam

viṣṇudharmottare—

dattvā nīlotpalaṁ mukhyaṁ kusumaṁ kuṅkumasya ca |

tulyaṁ phalam avāpnoti bandhu-jīvasya ca dvijāḥ ||104||

suvarṇa-daśa-dānasya phalaṁ prāpnoti mānavaḥ |

dattvā nīlotpalaṁ viṣṇor nātra kāryā vicāraṇā ||105||

nīlotpala-śataṁ dattvā vahniṣṭoma-phalaṁ labhet |

nīlotpala-sahasreṇa puṇḍarīkam avāpnuyāt |

lakṣa-pūjāṁ naraḥ kṛtvā rājasūya-phalaṁ labhet ||106||

### kumudasya māhātmyam

viṣṇudharmottare—

rukma-māṣaka-dānasya phalaṁ kumudato bhavet |

kumudānāṁ śataṁ dattvā candra-loke mahīyate ||107||

sahasraṁ ca tathā dattvā yatheṣṭāṁ gatim āpnuyāt |

aśvamedham avāpnoti lakṣa-pūjā-vidhāyakaḥ ||108||

raktotpala-prade viṣṇos tathā syād dviguṇaṁ phalam ||109||

### kadambasya māhātmyam

skānde brahma-nārada-saṁvāde—

jāta-rūpa-nibhair viṣṇuṁ kadamba-kusumair mune |

ye’rcayanti ca govindaṁ na teṣāṁ saurijaṁ bhayam ||110||

kadamba-kusumair hṛdyair ye’rcayanti janārdanam |

teṣāṁ yamlayo naiva na jāyante kuyoniṣu ||111||

kiṁ ca—

na tathā ketakī-puṣpair mālatī-kusumair na hi |

toṣam āyāti deveśaḥ kadamba-kusumair yathā ||112||

dṛṣṭvā kadamba-puṣpāṇi prīto bhavati mādhavaḥ |

kiṁ punaḥ pūjitas taiś ca sarva-kāma-prado hariḥ ||113||

yathā padyālayāṁ prāpya prīto bhavati mādhavaḥ |

kadamba-kusumaṁ labdhvā tathā prīṇāti loka-kṛt ||114||

sakṛt kadamba-puṣpeṇa helayā harir arcitaḥ |

sapta janmāni deveśas tasya lakṣmīr adūrataḥ ||115||

kadamba-puṣpa-gandhena keśavo vā suvāsitaḥ |

janmāyutārjitas tena nihataḥ pāpa-sañcayaḥ ||116||

loka-kṛd api helayāpi | vā-śabdo yadi vety arthaḥ | kadamba-puṣpasya gandha-mātreṇāpi, yadi vā vāsitas tathāpīty arthaḥ ||114-116||

### āṣāḍhe viśeṣaḥ

tatraiva—

ghanāgame ghana-śyāmaḥ kadamba-kusumārcitaḥ |

dadāti vāñchitān kāmān śata-janmāni sampadaḥ ||117||

kadamba-kusumair devaṁ ghana-varṇaṁ ghanāgame |

ye’rcayanti muni-śreṣṭha tair āptaṁ janmanaḥ phalam ||118||

sampadaś ca vibhūtīr dadāti | ghana-śyāma iti ghana-varṇam iti ca kadamba-puṣpa-bhūṣaṇena śobhātiśayo’bhipretaḥ ||118-119||

### karavīrasya māhātmyam

skānde śrī-śivomā-saṁvāde—

karavīrair mahādevi yaḥ pūjayati keśavam |

daśa-sauvarṇakaiḥ puṣpair yat phalaṁ tad avāpnuyāt ||119||

karavīraiḥ suraktaiś ca yo viṣṇuṁ sakṛd arcayet |

gavām ayuta-dānasya phalaṁ prāpnoti mānavaḥ ||120||

tatraiva brahma-nārada-saṁvāde—

ye’rcayanti surādhyakṣaṁ karavīraiḥ sitāsitaiḥ |

caturyugāni viprendra prīto bhavati keśavaḥ ||121||

sita-raktair mahā-puṇyaiḥ kusumaiḥ karavīrajaiḥ |

yo’cyutaṁ pūjayed bhaktyā sa yāti garuḍadhvajam ||122||

### purandhri-puṣpasya māhātmyam

purandhri-puṣpair yaḥ kuryāt pūjāṁ madhuripor naraḥ |

tasya prasādam āyāti devaś cakra-gadādharaḥ ||123||

ramyāḥ purandhri-mañjaryo dayitās tasya nityaśaḥ |

purandhri-puṣpaṁ yo dadyād ekam apy asya maṇḍale ||124||

tila-prastha-pradānasya phalaṁ prāpnoty asaṁśayam |

purandhri-mañjarī-puṣpaiḥ sahasreṇārcayed dharim ||125||

agniṣṭomam avāpnoti kulam uddharate tathā |

karpūra-paṭa-vāsena purandhrim adhivāsitām ||126||

mahā-rajana-rakte ca tathā sūtre niveśitām |

mālāṁ puṣpa-sahasreṇa yaḥ prayacchati bhaktitaḥ ||127||

aśvamedha-phalaṁ tasya nātra kāryā vicāraṇā |

śatena vājapeyasya phalam āpnoty asaṁśayam |

lakṣa-pūjāṁ tathā kṛtvā sarva-jñānam avāpnuyāt ||128||

tatheti samuccaye pakṣāntare vā | mahā-rajana-raktaṁ sūtre puṣpa-sahasreṇa niveśitāṁ grathitāṁ mālāṁ ca yaḥ prayacchati | śatena purandhri-puṣpāṇām | evaṁ lakṣaṁ ca | tena pūjām ||126-128||

### agastya-puṣpasya māhātmyam

skānde brahma-nārada-saṁvāde—

agastya-kusumair devaṁ ye’rcayanti janārdanam |

darśanāt tasya devarṣe narakāgniḥ praśāmyati ||129||

na tat karoti viprendra tapasā toṣito hariḥ |

yat karoti hṛṣīkeśo muni-puṣpair alaṅkṛtaḥ ||130||

muni-puṣpa-kṛtāṁ mālāṁ ye yacchanti janārdane |

devendro’pi muni-śreṣṭha kampate tasya śaṅkayā ||131||

kiṁ ca tatraivānyatra—

muni-puṣpa-kṛtāṁ mālāṁ dṛṣṭvā kaṇṭhe vilambitām |

prīto bhavati daityārir daśa-janmāni nārada ||132||

agastya-vṛkṣa-sambhūtaiḥ kusumair asitaiḥ sitaiḥ |

ye’rcayiṣyanti deveśaṁ samprāptaṁ paramaṁ padam ||133||

he devarṣe ! tasya darśanāt teṣāṁ darśanād ity arthaḥ | kaṇṭhe ātmano bhaktasya vā ||129-132||

viṣṇu-rahasye—

agastya-sambhavaiḥ puṣpaiḥ kiṁśukaiḥ sumanoharaiḥ |

samabhyarcya hṛṣīkeśaṁ janma-duḥkhād vimucyate ||134||

kiṁśukaiḥ palāśa-puṣpaiḥ | kiṁ vā kiṁśuka-puṣpākārair ity arthaḥ ||134||

### tatra ca kārttike viśeṣaḥ

skānde tatraiva—

vihāya sarva-puṣpāṇi muni-puṣpeṇa keśavam |

kārttike yo’rcayed bhaktyā vājimedha-phalaṁ labhet ||135||

muni-puṣpārcito viṣṇuḥ kārttike puruṣottamaḥ |

dadāty abhimatān kāmān śaśi-sūrya-sthito yathā ||136||

yathā sūrya-sthitaḥ śaśīti amāvāsyāyāṁ yathā-viśeṣo bhavatīty arthaḥ | śaśīti hrasva-pāṭhenaika-padye yoga-viśeṣaḥ | arthas tu sa eva | yad vā, śukla-raktāgastya-puṣpaiḥ pūjitaḥ san śaśi-sūryayoḥ sthita iva tābhyām apy adhikaḥ puruṣottamo bhavati | ataḥ śobhātiśayaṁ prāpto’sau śyāmasundaraḥ santuṣṭaḥ san abhimatān kāmān dadātīty arthaḥ ||136||

gavām ayuta-dānena yat phalaṁ prāpyate mune |

muni-puṣpeṇa caikena kārttike tat phalaṁ smṛtam ||137||

pādme kārttika-māhātmye ca—

muni-puṣpair yadi hariḥ pūjitaḥ kārttike naraiḥ |

munīnām eva gatido jñāninām ūrdhva-retasām ||138||

### ketakī-puṣpasya māhātmyam

skānde tatraiva—

ketakī-puṣpakeṇaiva pūjito garuḍadhvajaḥ |

samāḥ sahasraṁ suprīto jāyate madhusūdanaḥ ||139||

patrakaikeneti pāṭhe ekenāpi patreṇety arthaḥ | tathāpi patra-śabdo’tra puṣpa-patra-paraḥ | yad vā, ketakī-śabdena tat-puṣpam | tasyaika-patreṇa kvacic ca patraikenaiveti pāṭhaḥ ||139||

arcayitvā hṛṣīkeśaṁ kusumaiḥ ketadodbhavaiḥ |

puṇyaṁ tad-bhavanaṁ yāti keśavasya ramālayam ||140||

kiṁ ca—

suvarṇa-ketakī-puṣpaṁ yo dadāti janārdane |

suvarṇa-dānajaṁ puṇyaṁ labhate sa mahāmune ||141||

suvarṇavat yat ketakī-puṣpam | etena śuklābhaṁ vanya-ketakaṁ vyavacchinnam ||141||

### viśeṣataś cāṣāḍhe

tatraiva—

keśavaḥ ketakī-puṣpair mithunasthe divākare |

yenārcitaḥ sakṛd bhaktyā sa mukto narakārṇavāt ||142||

ketakī-puṣpam ādāya mithunasthe divākare |

yenārcito harir bhaktyā prīto manvantaraṁ mune ||143||

### śrāvaṇe māhātmya-viśeṣaḥ

karkarāśigate sūrye ketakī-patra-komalaiḥ |

ye’rcayiṣyanti govindaṁ samprāpte dakṣiṇāyane ||144||

kṛtvā pāpa-sahasrāṇi mahā-pāpa-śatāni ca |  
te’pi yāsyanti viprendra yatra viṣṇuḥ śriyā saha ||145||

### kārttike’pi māhātmya-viśeṣaḥ

tatraiva—

kārttike ketakī-puṣpaṁ dattaṁ yena kalau hareḥ |

dīpa-dānaṁ ca devarṣe tārite sva-kulāyutam ||146||

### kundasya māhātmyam

skānde tatraiva—

abyarcya kunda-kusumaiḥ keśavaṁ kalmaṣāpaham |

prayāti bhavanaṁ viṣṇor vanditaṁ muni-cāraṇaiḥ ||147||

daśama-skandhe [BhP 10.30.11] –

apy eṇapatny upagataḥ priyayeha gātrais

tanvan dṛśāṁ sakhi sunirvṛtim acyuto vaḥ |

kāntāṅga-saṅga-kuca-kuṅkuma-rañjitāyāḥ

kundasrajaḥ kulapater iha vāti gandhaḥ ||148||

rāsa-krīḍāyāṁ antarhitasya śrī-bhagavato’nveṣaṇe virahākulānāṁ śrī-vallavīnāṁ vacanam—apīti nirdhāraṇe praśne vā | bho eṇa-patni he sakhi, vo yuṣmākaṁ dṛśāṁ gātraiḥ śrīlocanādy-avayavaiḥ sunirvṛtiṁ paramānandaṁ tanvan san priyayā śrī-rādhayā sahācyuta iha upagataḥ nikaṭaṁ prāptaḥ | tasya liṅgam āhuḥ—kānteti | kula-pateḥ śrī-kṛṣṇasya | evaṁ rāsa-krīḍāya śrī-bhagavatā sākṣād-bhūṣaṇa-bhūta-kunda-mālāyā gṛhītatvāt | tayaiva ca bhagavad-upagama-vijñānāt tat-priyatva-siddhyā māhātmya-viśeṣaḥ saṅgataḥ ||148||

tathā [BhP 10.35.20] --

kunda-dāma-kṛta-kautuka-veṣo

gopa-godhana-vṛto yamunāyām |

nanda-sūnur anaghe tava vatso

narma-daḥ praṇayiṇāṁ vijahāra ||149||

tathā divasāntare tāsām eva śrī-yaśodāṁ prati vacanaṁ—kundeti | kundasya dāmnā mālayā kṛtaḥ | kautukena paramotsāhena | yad vā, kautukam utsavas tad-rūpo veśo yena | evaṁ māhātmya-viśeṣaḥ siddha eva ||149||

### pāvantī-kusumasya māhātmyam

viṣṇu-purāṇe—

arcayitvā hṛṣīkeśaṁ pāvantī-kusumair naraḥ |

hṛṣṭa-puṣṭa-gaṇākīrṇaṁ kārṣṇaṁ lokam avāpnuyāt ||150||

pāvantī kunda-bhedaḥ | hṛṣṭa-puṣṭair antar bahiḥ sukha-pūrṇaiḥ | gaṇaiḥ pārṣadair ākīrṇaṁ vyāptaṁ kārṣṇaṁ kṛṣṇa-sambandhinaṁ | hṛṣṭa-puṣta ity asamasta-pāṭhe narasya viśeṣaṇam | pāṭhāntaraṁ sugamam ||150||

### karṇikārasya māhātmyam

tatraiva –

karṇikāra-mayaiḥ puṣpaiḥ kāntaiḥ kanaka-suprabhaiḥ |

arcayitvācyutaṁ loke tasya loke mahīyate ||151||

daśama-skandhe [BhP 10.21.5] ca tatraiva --

barhāpīḍaṁ naṭa-vara-vapuḥ karṇayoḥ karṇikāraṁ

vibhrad-vāsaḥ kanaka-kapiśaṁ vaijayantīṁ ca mālām |

randhrān veṇor adhara-sudhayā pūrayan gopa-vṛndair

vṛndāraṇyaṁ sva-pada-ramaṇaṁ prāviśad gīta-kīrtiḥ ||152||

karṇikāraṁ karṇayor bibhrad iti—sākṣāt śrī-bhagavad-veśe tasya varṇanena māhātmya-bharaḥ siddha eva ||152||

### rakta-śata-patrikāyā māhātmyam

skānde tatraiva—

kuṅkumāruṇa-varṇāḍhyāṁ śata-patrikām |

yo dadāti jagannāthe śvetadvīpāt paten nahi ||153||

### sevantī-palāśa-puṣpayor māhātmyam

tatraiva—

sevantī-kusumaiḥ puṣpaiḥ kiṁśukaiḥ sumanoharaiḥ |

samabhyarcya hṛṣīkeśaṁ janma-duḥkhād vimucyate ||154||

### kubjasya māhātmyam

tatraiva—

gandhāḍhyair vimalair vanyaiḥ kusumaiḥ kubjakodbhavaiḥ |

bhaktyābhyarcya hṛṣīkeśaṁ śvetadvīpe vasen naraḥ ||155||

### campakasya māhātmyam

skānde tatraiva—

nīlotpala-samaṁ dānaṁ campakasya janārdane ||156||

janārdane dānaṁ samarpaṇam ||156||

tatraiva brahma-nārada-saṁvāde—

varṣā-kāle tu deveśaṁ kusumaiś campakodbhavaiḥ |

ye’rcayanti narā bhaktyā saṁsāre na punar gatiḥ ||157||

### aśoka-bakulayor māhātmyam

viṣṇu-rahasye tatraiva—

aśoka-kusumai ramyair janma-śoka-bhayāpaham |

pūjayitvā hariṁ devaṁ yāti viṣṇum anāyam ||158||

anyac ca skānde tatraiva—

bakulāśoka-kusume’rye’rcayanti jagat-patim |

te vasanti harer loke yāvac candra-divākarau ||159||

### pāṭalasya māhātmyam

tatraiva—

ye’rcayet pāṭalā-puṣpaiḥ sarva-pāpa-haraṁ harim |

sa puṇyātmā paraṁ sthānaṁ vaiṣṇavaṁ vrajate dhruvam ||160||

yaḥ punaḥ pāṭalā-puṣpair vasante garuḍadhvajam |

arcayet parayā bhaktyā mukti-bhāgī bhaved dhi saḥ ||161||

### tilakasya māhātmyam

viṣṇu-rahasye—

tilakasyojjvalaiḥ puṣpaiḥ sampūjya madhusūdanam |

dhūta-pāpmā nirātaṅkaḥ kṛṣṇasyānucaro bhavet ||162||

nirātaṅkaḥ saṁsārādi-bhaya-rahitaḥ ||162||

### javāyā māhātmyam

viṣṇu-rahasye—

samujjvalair javā-puṣpair abhyarcya jala-śāyinam |

supuṇyāṁ gatim āpnoti vīta-bhīr vīta-matsaraḥ ||163||

javāpuṣpaiḥ pumān bhaktyā sampūjya puruṣottamam |

uttamāṁ gatim āpnoti prasanne garuḍadhvaje ||164||

samujjvalaiḥ śuklaiḥ | tat-pūjayaiva prasanne sati | dvitīyānto vā pāṭhaḥ | puruṣottamam iti viśeṣaṇam ||163-164||

### aṭarūṣakasya māhātmyam

skānde tatraiva—

aṭarūṣaka-puṣpair yaḥ pūjayet jagatāṁ patim |

sa puṇyavān naro yāti viṣṇos tat paramāṁ gatim ||165||

### kusumbhasya māhātmyam

tatraiva—

kusumbha-kusumair hṛdyair ye’rcayanti janārdanam |

teṣāṁ mamālaye vāsaḥ prasādāc cakrapāṇitaḥ ||166||

mama brahmaṇaḥ ||166||

### mallikāyā māhātmyam

skānde tatraiva—

mallikā-puṣpa-jātīnāṁ yūthikāyās tathaiva ca |  
tathā kubjaka-jātīnāṁ phalasyārdhaṁ prakīrtitam ||167||

phalasya pūrva-muktasya nīlotpalārpaṇa-phalasya | tatra tathaiva krama-pāṭhāt ||167||

tatraiva śrī-brahma-nārada-saṁvāde—

sugandhair mallaikā-puṣpair arcayitvācyutaṁ naraḥ |

sarva-pāpa-vinirmukto viṣṇu-loke mahīyate ||168||

mallikā-kusumair devaṁ vasante garuḍa-dhvajam |

yo’rcayet parayā bhaktyā dahet pāpaṁ tridhārjitam ||169||

tridheti | mahā-pātakādi-bhedena kāyikādi-bhedena vā ||169||

### kumbhī-puṣpasya māhātmyam

skānde tatraiva—

kumbhī-puṣpaṁ tu devarṣe yaḥ prayacchej janārdane |

suvarṇa-pala-mātraṁ tu puṣpe puṣpe bhaven mune ||170||

### gokarṇādīnāṁ māhātmyam

viṣṇu-rahasye—

gokarṇa-nāga-karṇābhyāṁ tathā villātakena ca |

arcayitvācyutaṁ devaṁ devānām adhipo bhavet ||171||

añjalī-botakī-puṣpaiḥ kuṣmāṇḍa-timirodbhavaiḥ |

alaṅkṛtvā naraḥ kṛṣṇaṁ kṛtārtho hari-loka-bhāk ||172||

nāga-karṇaḥ hastikarṇeti prasiddhaḥ | añjalī śyāma-puṣpaṁ | botakī botakavo iti prasiddhā | timirā triṁtayeti prasiddhā ||171-172||

### dūrvādi-puṣpāṇāṁ māhātmyam

skānde tatraiva—

gṛha-dūrvābhavaiḥ puṣpais tathā kāśa-kuśodbhavaiḥ |

bhūdharaṁ samalaṅkṛtya viṣṇu-loke vrajen naraḥ ||173||

viṣṇu-rahasye ca—

śara-dūrvāmayaiḥ puṣpais tathā kāśa-kuśodbhavaiḥ |

bhuvaneśam alaṅkṛtya viṣṇu-loke vrajen naraḥ ||174|| iti |

varṇa-bhedena puṣpāṇāṁ phala-bhedaś ca darśitaḥ |

tathā teṣāṁ ca sarveṣāṁ mālāyā mahimādhikaḥ ||175||

śvetaiḥ puṣpaiḥ samabhyarcya naro mokṣam avāpnuyāt ||176||

tathā ca skānde viṣṇudharmottare ca—

kāmān avāpnuyāl loke pītair devaṁ samarcayan |

śatrūṇām abhicāreṣu tathā kṛṣṇaiḥ prapūjayet ||177||

viṣṇu-rahasye ca—

svarṇa-lakṣādhikaṁ puṣpaṁ mālā koṭi-guṇādhikā |

dattā bhavati kṛṣṇāya narair bhakti-samanvitaiḥ ||178|| iti |

mallikāṁ tu divārātryor naktaṁ sampāka-yūthike |

nandyāvartaṁ cārdha-rātre mālatīṁ prātar eva hi ||179||

itarāṇi ca puṣpāṇi divā bhagavate’rpayet |

evaṁ kecic ca manyante pūjā-vidhi bakaṁ tathā ||180||

kiṁ ca—

praharaṁ tiṣṭhate jātī karavīram aharniśam |

jalajaṁ sapta-rātrāṇi ṣaṇ-māsaṁ tu bakaṁ tathā ||181|| iti |

avacayottare kāle jñeyam etad vicakṣaṇaiḥ ||182||

### atha puṣpa-maṇḍapādi

**puṣpāṇāṁ maṇḍapaṁ chatraṁ vitānaṁ vaiṣṇavottamaḥ |**

**dolādikaṁ ca nirmāya śrī-kṛṣṇāya samarpayet ||183||**

### atha puṣpa-maṇḍapādi-māhātmyam

viṣṇu-dharmottare—

kṛṣṇa-veśmani yaḥ kuryāt surūpaṁ puṣpa-maṇḍapam |

sa puṣpaka-vimānais tu koṭibhiḥ krīḍate divi ||184||

surūpaṁ sundaram ||184||

tatraiva skānde ca—

kṛtvā puṣpa-gṛhaṁ viṣṇoḥ puṣpair vā tad-vitānakam |

phalena yogam āyāti rājasūyāśvamedhayoḥ ||185||

tatraiva skānde ca—

keśavopari yaḥ kuryāc chatraṁ vā puṣpa-maṇḍapam |

puṣpais tan-mañcakaṁ vāpi tasya puṇyaṁ vadāmy aham ||186||

mañcakaṁ paryaṅkam ||186||

prāptaiśvaryo mahābhāgaiḥ krīḍā-rati-samanvitaiḥ |

nityaṁ tu modate svarge sa naro nātra saṁśayaḥ ||187||

### viśeṣataḥ kārttike

skānde śrī-brahma-nārada-saṁvāde—

mālatī-mālayā yena kārttike puṣpa-maṇḍapam |

keśavasya gṛhe cakre na mayā viditaṁ phalam ||188||

### atha suvarṇa-puṣpādi-māhātmyam

svarṇa-ratnādi-puṣpaiś ca bhagavantaṁ samarcayet |

na ca nirmālyatāṁ yānti tāni tan muhur arpayet ||189||

tat tasmāt ||189||

tathā coktaṁ devyā—

na nirmālyaṁ hema-puṣpam arpayed arpitaṁ sadā ||190||

viṣṇu-dharmottare skānde ca—

kṛtrimāṇy anulepāni gandhenāti-sugandhinā |

dhūpena paṭavāsena candanādy-anulepanaiḥ ||191||

svarṇādi-puṣpāṇām arpaṇa-prakāraṁ likhati—kṛtrimāṇi iti | kṛtrimāṇi suvarṇa-puṣpādīni dhūpena paṭa-vāsena ca sugandhi-dravya-cūrṇena viśiṣṭāni ||191||

### atha svarṇa-puṣpādi-māhātmyam

skānde—

svarṇa-puṣpārcito yasya gṛhe tiṣṭhati keśavaḥ |

tasyaiva pāda-rajasā śudhyati kṣiti-maṇḍalam ||192||

suvarṇa-puṣpair abhyarcya rājasūya-phalaṁ labhet |

ratnair devam athābhyarcya rājā bhavati bhūtale ||193||

svarṇa-puṣpair arcitaḥ abhiṣiktaḥ | evaṁ puṣpa-prācuryam uktam | pāṭhāntaraṁ sugamam | tasyaivety atrāyaṁ bhāvaḥ | yasya pāda-rajo-mātreṇa jagat pavitraṁ syāt tasya svargādi-phalāntaraṁ kiyan mātram ? śrī-śrī-bhagavat-pārṣada-vara evāsāv iti ||192|| ratnaiḥ ratnamaya-puṣpaiḥ ||193||

tatraiva śrī-śivomā-saṁvāde—

puṣpajātiṣu sarvāsu sauvarṇaṁ puṣpam uttamam ||194|| iti |

evam uktair anuktaiś ca śobhāḍhyair vā sugandhibhiḥ |

sampūjyo bhagavān puṣpair na niṣiddhais tu duḥkhadaiḥ ||195||

anuktaiḥ śāstrokta-vyatiriktaiḥ | yadi ca tāni śobhāvanti sugandhīni vā bhavanti | tadā taiś ca sampūjya ity arthaḥ | śāstreṇa niṣiddhais tu na sampūjya | yato duḥkhadaiḥ ||195||

### atha niṣiddhāni puṣpāṇi

tatra sāmānyato viṣṇu-dharmottare—

śmaśāna-caitya-drumajaṁ bhūmau vāpi nipātitam |

kalikā ca na dātavyā devadevasya cakriṇaḥ ||196||

caitya-drumo nāma baddha-vedika-talaḥ pūjyo vṛkṣaḥ ||196||

śuklānya-varṇa-kusumaṁ na deyaṁ ca tathā bhavet |

sugandhi śuklaṁ deyaṁ syāj jātaṁ kaṇṭakino drumāt ||197||

dattvā kaṇṭaki-sad-bhūtam anuktaṁ paribhūyate |

anukta-rakta-kusumād asaubhāgyam avāpnuyāt ||198||

anuktaṁ pūrvoktāditarat ||198||

ugra-gandhi tathā dattvā nityam udvegam āpnuyāt |

agandhi dattvā vāpnoti hy aśubhaṁ paramaṁ naraḥ ||199||

tatraiva tṛtīya-khaṇḍe—

ugra-gandhīny agandhīni kusumāni na dāpayet |

anyāyatana-jātāni kaṇṭakīni tathaiva ca ||200||

raktāni yāni dharmajñāś caitya-vṛkṣodbhavāni ca |

yāni śmaśāna-jātāni tathā cākālajāni ca |

dānaṁ vivarjayed yatnāt puṣpāṇām apy agandhinām ||201||

dharmajñā iti pāṭhe he dharmajñā iti tatratyānāṁ sambodhanam ||201||

nāradīye rākṣasī-śapathe—

pārakyārāmajātaiś ca kusumair arcayet surān |

tena pāpena lipyeyaṁ yady etad anṛtaṁ vade ||202||

jñāna-mālāyām—

kalikābhis tathā nejyaṁ vinā campakajaiḥ śubhaiḥ |

śuṣkair na pūjayed viṣṇuṁ patraiḥ puṣpaiḥ phalair api ||203|| iti |

jāti-yūthyos tathā mallī-nava-mālikayor api |

kalikābhir harer bhaktaiḥ saurabhyāt kaiścid iṣyate ||204||

### atrāpavādaḥ

viṣṇu-rahasye—

na śuṣkaiḥ pūjayed viṣṇuṁ kusumair na mahī-gataiḥ |

nāviśīrṇa-dalaiḥ kliṣṭair na caivāśu-vikāśitaiḥ ||205||

āśu-vikāśitaiḥ balād vikāśitaiḥ ||205||

pādme—

kīṭa-koṣopa-biddhāni śīrṇa-paryuṣitāni ca |

varjayed ūrṇanābhena vāsitaṁ yadi śobhanam ||206||

kīṭasya koṣa-rūpāvāsena apaviddhāni dūṣitāni puṣpāṇi śīrṇāni paryuṣitāni ca | yadyapi śobhanam uttamam | apavitrāṇi ced gandhavanty api puṣpāṇi varjayet || 206||

gandhavanty apavitrāṇi ugra-gandhīni varjayet ||207||

gandha-hīnam api grāhyaṁ pavitraṁ yat kuśādikam ||208||

vaihāyasa-pañcarātre—

catuṣpatha-śivāvāsa-śmaśānāvani-madhyataḥ |

sugandhi-phala-puṣpāṇi nāda-dītārcane hareḥ ||209||

catuṣpathāder avanir bhūmis tan-madhyān na gṛhṇīyāt ||209||

skānde śrī-brahma-nārada-saṁvāde—

na viśīrṇa-dalaiḥ śliṣṭair nāśubhair nāvikāśibhiḥ |

pūti-gandhy-ugra-gandhīni amla-gandhāni varjayet ||210||

viśīrṇa-dalādibhiḥ puṣpair na pūjā kāryeti śeṣaḥ | śliṣṭaiḥ anyo’nya-saṁlagnaiḥ ||210||

kīṭa-koṣopabiddhāni śīrṇa-paryuṣitāni ca |

bhagna-patraṁ ca na grāhyaṁ kṛmi-duṣṭaṁ na cāharet ||211||

varjayed ūrṇanābhena vāsitaṁ yadi śobhanam |

sthalasthaṁ noddharet puṣpaṁ chedayej jalajaṁ na tu |

yāni spṛṣṭāni cāspṛśyair lokāyuktaiś ca varjayet ||212||

noddharet mūlato notpāṭayet | loke ayuktair nindyaiś ca spṛṣṭāni puṣpāṇi varjayet ||212||

### atrāpavādaḥ

jñāna-mālāyām—

na paryuṣita-doṣo’sti jalajotpala-campake |

tulasy-agastya-bakule bilve gaṅgā-jale tathā ||213||

viṣṇu-dharmottare ca—

na gṛhe karavīrasthaiḥ kusumair arcayed dharim |

patitair mukulair mlānaiḥ śvāsair vā jantu-dūṣitaiḥ |

āghātair aṅga-saṁspṛṣṭair dūṣitaiś caiva nārcayet ||214||

gṛhe yaḥ karavīraḥ śveta-puṣpo rakta-puṣpaś ca | tat-sthais tadīyair ity arthaḥ | ata evoktaṁ vārāhe—bandhūka-karavīre ca na gṛhe ropayet kvacit iti | śvāsair jantubhir vādūṣitair ity arthaḥ | aṅgena svīya-hasta-vyatiriktena gātreṇa saṁspṛṣṭaiḥ dūṣitaiś ca ninditaih ||214||

### atha viśeṣato niṣiddhāni

viṣṇu-dharmottare tṛtīya-kāṇḍe ca—

krakarasya ca puṣpāṇi tathā dustūrakasya ca |

kṛṣṇaṁ ca kūṭajaṁ cārkaṁ naiva deyaṁ janārdane ||215||

krakarasya karavīrasya ||215||

kiṁ cānyatra—

nārkaṁ nomattakaṁ jhiṇṭiṁ tathaiva giri-karṇikām |

na kaṇṭakārikā-puṣpam acyutāya nivedayet ||216||

kūṭajaṁ śālmalī-puṣpaṁ śirīṣaṁ ca janārdane |

niveditaṁ bhayaṁ cograṁ niḥsattvaṁ ca prayacchati ||217||

niḥsattvam iti pāṭhe niḥsattvatām ity arthaḥ ||217||

skānde tatraiva—

ye’rcayanti trilokeśam arka-puṣpair janārdanam |

tebhyaḥ kruddho bhayaṁ duḥkhaṁ

krodhaṁ viṣṇuḥ prayacchati ||218||

unmattakena ye mūḍhāḥ pūjayanti trivikramam |

unmādaṁ dāruṇaṁ tebhyo dadāti garuḍadhvajaḥ ||219||

kāñcanāvayavaiḥ puṣpair ye’rcayanty asura-dviṣam |

dāridryaṁ duḥkha-bahulaṁ teṣāṁ viṣṇuḥ prayacchati ||220||

giri-karṇikayā viṣṇuṁ ye’rcayanty abudhā narāḥ |

teṣāṁ kula-kṣayaṁ ghoraṁ kurute madhusūdanaḥ ||221|| iti |

### atha puṣpa-grahaṇa-kālādi

**madhyāhne snānam ācarya samāhṛtaiḥ |**

**naiva sampūjayed viṣṇuṁ yan niṣiddhāni tāny api ||222||**

api-śabdaḥ pūrva-niṣiddhāpekṣayā samuccaye | tāni madhyāhna-snānāntaram āhṛtāni kusumāni ||222||

tathā ca skānde tatraiva—

snānaṁ kṛtvā tu yat kiṁcit puṣpaṁ gṛhṇanti vai narāḥ |

devatās tan na gṛhṇanti pitaraḥ khalu vai dvija |

ṛṣayas tan na gṛhṇanti bhasmībhavati kāṣṭhavat ||223|| iti |

khalv iti samuccaye | pitaraś ca na gṛhṇanti | bhasmībhavati viphalaṁ syād ity arthaḥ ||223||

kusumānām alābhe tu cauryādānaṁ na duṣyati |

devatārthaṁ tu kusumam asteyaṁ manur abravīt ||224||

dharmārjita-dhana-krītair [ḥBV 7.34] ity ādi-viṣṇudharmottarādi-vacanair nyāyopārjitāni kusumāni deva-pūjāyāṁ vihitāni | tatra dhanādy-abhāve kiṁ kartavyam ? tatra likhati—kusumānām iti | cauryeṇa ādānaṁ grahaṇaṁ asteyam iti cauryeṇānītam api coritaṁ na bhavati | ata evoktaṁ viṣṇudharmottare—yathā kathaṁcid āhṛtya kusumair arcayed dharim iti ||224||

tathā kaurme śrī-vyāsa-gītāyām—

puṣpe śākodake kāṣṭhe tathā mūle phale tṛṇe |

adattādānam asteyaṁ manuḥ prāha prajāpatiḥ ||225||

gṛhītavyāni puṣpāṇi devārcana-vidhau dvijāḥ |

naikasmād eva niyatam ananujñāpya kevalam ||226|| iti |

adattasyāpy ādānam ||225|| kiṁ ca tatraiva viśeṣam āha—grahītavyānīti | evaṁ bhagavad-artham eva śākādīnām ādānam aduṣṭam iti jñeyam | svārthe tu doṣa eva |

tṛṇaṁ kāṣṭhaṁ phalaṁ puṣpaṁ prakāśaṁ vai hared budhaḥ |

dharmārthaṁ kevalaṁ vipro hy anyathā patito bhavet || iti |

ataeva tatraiva—

tṛṇaṁ vā yadi vā śākaṁ mūlaṁ vā jalam eva vā |

parasyāpaharan jantur narakaṁ pratipadyate || iti ||226||

vihiteṣu niṣiddhānāṁ vihitālābhato matam |

kusumānām upādānaṁ niṣiddhānāṁ na karhicit ||227||

vihita-pratiṣiddhais tu nihitālābhato’rcayet ||228||

nanu viṣṇudharmottare tṛtīya-khaṇḍe anyāyatana-jātāni puṣpāṇi niṣiddhāni | skāndādau ca kaṇṭakyādīni vihitāni santi, tathā vāmana-purāṇādau bandhūka-javā-puṣpayor niṣedhaḥ śrūyate | te cātra viṣṇudharmottarādau vihite eva ity evam ādi-virodhe kathaṁ vyavahartavyam ? tatra likhati—vihiteṣv iti | śāstrair vihiteṣu kusumeṣu madhye niṣiddhānāṁ kusumānām upādānaṁ grahaṇaṁ vihitānām alābhato hetoḥ alābhe vā sati mataṁ budhaiḥ | vihitānāṁ lābhe sati ca tāni niṣiddhāni, na grāhyāṇy eva | yāni ca kevalaṁ sarvatra niṣiddhāny eva | teṣāṁ kadācid apy upādānaṁ na matam ity arthaḥ ||227-228||

### niṣiddha-puṣpa-saṅgraha-ślokau

kliṣṭaṁ paryuṣitaṁ ca bhūmi-patitaṁ chidraṁ ca kīṭānvitaṁ

yat keśopahataṁ ca gandha-rahitaṁ yac cogra-gandhānvitam |

haste yad vidhṛtaṁ praṇāma-samaye yad vāma-haste kṛtaṁ

yac cāntar-jaladhau tam arcana-vidhau puṣpaṁ ca tad varjayet ||229||

bhaṅktvā yad viṭapādikaṁ kṣitiruhaṁ cotpāṭya yac cāhṛtaṁ

yac cākramya samāhṛtaṁ tad akhilaṁ puṣpaṁ bhavaty āsuram |

cauryākṛṣṭam anukti-duṣṭam aśuci-spṛṣṭaṁ yad aprokṣitaṁ

yac cāghrātam adho’mbare vinihitaṁ krītaṁ ca tad varjayet ||230||

patrāṇi cāpayed ūrvādy-aṅkurān api bhaktitaḥ |

kintu śrī-tulasī-patraṁ sarvatraiva viśeṣataḥ ||231||

### atha patrāṇi

viṣṇudharmottare—

puṣpābhāvena yo dadyād atra dūrvāṅkurān api |

so’pi puṇyam avāpnoti puṣpa-dānasya vai dvijāḥ ||232||

puṣpābhāve hi deyāni patrāṇy api janārdane |

patrābhāve payo deyaṁ tena puṇyam avāpnuyāt ||233||

nivedya bhaktyā madhusūdanāya

druma-cchadaṁ vāpy atha sat-prasūnam |

dūrvāṅkuraṁ vā salilaṁ dvijendrāḥ

prāpnoti tat-tan-manasā yathecchati ||234||

drumasya chadaṁ patram | prasūnaṁ puṣpam ||234||

tatraiva tṛtīya-kāṇḍe—

bhṛṅga-rājasya bilvasya baka-puṣpasya ca dvijāḥ |

jabāmra-bīja-pūrāṇāṁ patrāṇi vinivedayet ||235||

eteṣām api caikasya patra-dānaṁ mahā-phalam |

patrāṇi sa-sugandhīni pallavāni mṛdūni ca |

tena puṇyam avāpnoti puṣpa-dāna-samudbhavam ||236||

teṣāṁ madhye ekasya kasyacit pallavāni ca nivedayed iti pūrveṇānvayaḥ ||236||

nārasiṁhe—

patrāṇy api supuṇyāni hari-prīti-karāṇi ca |

pravakṣyāmi nṛpa-śreṣṭha śṛṇuṣva gadato mama |

apāmārgaṁ tu prathamṁ bhṛṅga-rājaṁ tataḥ param ||237||

paraṁ śreṣṭham ||237||

tatas tamāla-patraṁ ca tataś ca śami-patrakam |

dūrvā-patraṁ tataḥ śreṣṭhaṁ tato’pi kuśa-patrakam ||238||

tasmād āmalakaṁ śreṣṭhaṁ tato bilvasya patrakam |

bilva-patrād api hares tulasī-patram uttamam ||239||

eteṣāṁ ca yathā-labdhaiḥ patrair yaś cārcayed dharim |

sarva-pāpa-vinirmukto viṣṇu-loke mahīyate ||240||

vāmane—

bilva-patraṁ samī-patraṁ bhṛṅgarajasya ca |

tamālāmalakī-patraṁ śastaṁ keśava-pūjane ||241||

teṣāṁ na santi puṣpāṇi praśastāny arcane vibhoḥ |

pallavāny api teṣāṁ syuḥ śastāny arcā-vidhau hareḥ ||242||

āgneye—

ketakī-puṣpa-patraṁ ca bhṛgarājasya patrakam |

tulasī kāla-tulasī sadyas tuṣṭi-karaṁ hareḥ ||243||

bilva-patraṁ śamī-patraṁ patraṁ bhṛṅgarajasya ca |

tamāla-patrasya hareḥ sadyas tuṣṭi-karaṁ bhavet ||244||

ketakyāḥ puṣpasya patram | bhṛṅgarāja-bhṛṅgarajayor avāntara-bhedo jñeyaḥ ||243-4||

skānde śrī-brahma-nārada-saṁvāde—

śamī-patraiś ca yo devaṁ pūjayaty asura-dviṣam |

yama-mārgo mahā-ghoro nistīrṇas tena nārada ||245||

kumbhī-patreṇa devarṣe ye’rcayanti janārdanam |

koṭi-janmārjitaṁ pāpaṁ dahate garuḍa-dhvajaḥ ||246||

sakṛd abhyarcya govindaṁ bilva-patreṇa mānavaḥ |

harir dadyāt phalaṁ tasmai sarva-yajñaiḥ sudurlabham ||247||

bilva-patreṇa ye devaṁ kārttike kali-vardhana |

pūjayanti mahā-bhaktyā muktis teṣāṁ mayoditā ||248||

mārukaṁ ketakī-patraṁ tathā damanakaṁ mune |

datta-mātraṁ hareḥ prītiṁ karoti śata-vārṣikīm ||249||

damanaikena deveśaṁ samprāpte madhu-mādhave |

go-sahasrasya tu mune sampūjya labhate phalam ||250||

deveśam arcayantv iti śeṣaḥ | pāṭhāntaraṁ sugamam ||250||

dūrvāṅkuraṁ harer yas tu pūjā-kāle prayacchati |

pūjā-phalaṁ śata-guṇaṁ samyag āpnoti mānavaḥ ||251||

mañjarīṁ sahakārasya keśave yadi nārada |

ye yacchanti mahā-bhāgās te koṭi-phala-bhāginaḥ ||252||

kiṁ ca—

śaktyā dūrvāṅkuraiḥ pumbhiḥ pūjito madhusūdanaḥ |

dadāti hi phalaṁ nūnaṁ yajña-dānādi-durlabham ||253||

tatraiva śrī-śivomā-saṁvāde—

bilva-patrair akhaṇḍaiś ca sakṛd devaṁ prapūjya vai |

sarva-pāpa-vinirmuko mama loke sa tiṣṭhati ||254||

viṣṇu-rahasye ca—

sakṛd abhyarcya govindaṁ bilva-patreṇa mānavaḥ |

mukti-bhāgī nirātaṅkaḥ knasyānucaro bhavet ||255||

viṣṇu-dharme ca—

maruko damanaś caiva sadyas tuṣṭikaro hareḥ ||256||

kiṁ ca—

puṣpaṁ vā yadi vā patraṁ phalaṁ neṣṭam adhomukham |

duḥkhadaṁ tat samākhyātaṁ yathotpannaṁ tathārpaṇam ||257||

tathā jñāna-mālāyām—

puṣpaṁ vā yadi vā patraṁ phalaṁ neṣṭam adhomukham |

duḥkhadaṁ tat samākhyātaṁ yathotpannaṁ tathārpaṇam ||258||

### atha tulasy-arpaṇa-nityatā

pādme—

tulasī na yeṣāṁ hari-pūjanārthaṁ

sampadyate mādhava-puṣya-vāsare |

dhig yauvanaṁ jīvanam artha-santatiṁ

teṣāṁ sukhaṁ neha ca dṛśyate pare ||259||

śrī-tulasī-patraṁ sarvatraiva viśeṣato’rpayed iti likhitam | tatra tulasy-arpaṇasya nityatām ādau likhati | tulasīty ādinā | ārṣatvāc chando-bhaṅgaḥ soḍhavyaḥ | evam agre’pi | mādhavaḥ vaiśākha-māsaḥ śrī-kṛṣṇo vā | tasya puṇya-vāsaraḥ akṣaya-tṛtīyādiḥ | ekādaśy-ādir vā | tasminn api | pare ca para-loke sukhaṁ nirvṛtir na dṛśyate śāstravidbhiḥ kaiścid vā | yad vā, teṣām iti taiḥ ||259||

gāruḍe śrī-bhagavad-uktau—

tulasīṁ prāpya yo nityaṁ na karoti mamārcanam |

tasyāhaṁ pratigṛhṇāmi na pūjāṁ śatavārṣikīm ||260||

prāpya ānīya ity arthaḥ ||260||

bṛhan-nāradīye ca yajñadhvajākhyānānte—

yad gṛhe nāsti tulasī śālagrāma-śilārcane |

śmaśāna-sadṛśaṁ vidyāt tad-gṛhaṁ śubha-varjitam ||261||

ata evoktam—

tulasīṁ vinā yā kriyate na pūjā

snānaṁ na tad yat tulasīṁ vinā kṛtam |

bhuktaṁ na tad yat tulasīṁ vinā kṛtaṁ

pītaṁ na tad yat tulasīṁ vinā kṛtam ||262||

vāyu-purāṇe—

tulasī-rahitāṁ pūjāṁ na gṛhṇāti sadā hariḥ |

kāṣṭhaṁ vā sparśayet tatra no cet tan nāmato yajet ||263||

tulasī-dalam ādāya yo’nyaṁ devaṁ prapūjayet |

brahmahā sa hi goghnaś ca sa eva guru-talpagaḥ ||264||

ata evoktaṁ gāruḍe naivedya-prasaṅge—

tulasī-dala-saṁmiśraṁ harer yacchec ca tat sadā ||265|| iti |

bhagavad-durlabhāyās tu tulasyā mahimādbhutaḥ |

sarva-śāstreṣu vikhyātaḥ saṁkṣepeṇeha likhyate ||266||

adbhutaḥ anirvacanīyaḥ | ato vistareṇa likhitum aśakya iti bhāvaḥ ||266||

### atha tulasī-māhātmyam

### tatra svataḥ paramottamatā

skānde—

sarvauṣadhi-rasanaiva purā hy amṛta-manthane |

sarva-sattvopakārāya viṣṇunā tulasī kṛtā ||267||

ata eva—

na vipra-sadṛśaṁ pātraṁ na dānaṁ surabhī-samam |

na ca gaṅgā-samaṁ tīrthaṁ na patraṁ tulasī-samam ||268||

na vipra-sadṛśam ity ādi trayaṁ dṛṣṭāntatve sādhya-sannidhau siddha-nirdeśo dṛṣṭānta iti nyāyāt | evam agre’py ūhyam ||268||

ata eva ca viṣṇu-rahasye—

abhinna-patrāṁ haritāṁ hṛdya-mañjari-saṁyutām |

kṣīrodārṇava-sambhūtāṁ tulasīṁ dāpayed dhareḥ ||269||

### śrī-bhagavad-durlabhatā

nāradīye—

tāvad garjanti puṣpāṇi mālaty-ādīni bhūsura |

yāvan na prāpyate puṇyā tulasī kṛṣṇa-vallabhā ||270||

viṣṇu-rahasye—

kṛṣṇā vāpy athavākṛṣṇā tulasī kṛṣṇa-vallabhā |

sitā vāpy athavā kṛṣṇā dvādaśī vallabhā hareḥ ||271||

tāvad garjanti ratnāni kaustubhādīny aharniśam |

yāvan na prāpyate kṛṣṇā tulasī-patra-mañjarī ||272||

garjanti garvaṁ vahantīty arthaḥ | akṛṣṇā kṛṣṇetarā harid-varṇety arthaḥ | kṛṣṇeti—tasyāṁ prīti-viśeṣāt parama-snigdhatvena śyāmatā-prāpter vā ||270-272||

agastya-saṁhitāyām—

pūrvam ugra-tapaḥ kṛtvā varaṁ vavre manasvinī |

tulasī sarva-puṣpebhyaḥ patrebhyo vallabhā tataḥ ||273||

pādme vaiśākha-māhātmye śrī-yama-brāhmaṇa-saṁvāde—

sarvāsāṁ patra-jātīnāṁ tulasī keśava-priyā ||274||

kiṁ ca—

sarvathā sarva-kāleṣu tulasī viṣṇu-vallabhā ||275||

tatraivottara-khaṇḍe kārttika-māhātmye śrī-nāradoktau—

tulasī-dala-pūjāyā mayā vaktuṁ na śakyate |

atyanta-vallabhā sā hi śālagrāmābhidhe harau ||276||

śālagrāmābhidhe śrī-śālagrāma-śilā-saṁjñake | śrī-vṛndā-bhaktyaiva | tad-rūpeṇāvatīrṇatvāt tad-ākhyāyikā tatraiva vistīrṇāsti ||276||

pātivratyena vṛndāsau harim ārādhya karmaṇā |

pūrva-janmany asau lebhe kṛṣṇa-saṁyogam uttamam ||277||

tatraiva śrī-vṛndopākhyānānte—

satyaṁ prīti-karaṁ vākyaṁ kopas tasyās tu tāmasaḥ |

bhāva-dvayaṁ harau jātaṁ yat tad varṇa-dvayaṁ hy abhūt |

śyāmāpi tulasī viṣṇoḥ priyā gaurī viśeṣataḥ ||278||

dvārakā-māhātmye ca śrī-mārkaṇḍeyendradyumna-saṁvāde—

yathā lakṣmīḥ priyā viṣṇos tulasī ca tato’dhikā ||279||

skānde—

yogināṁ viratau vāñchā kāmināṁ ca yathā ratau |

puṣpeṣv api ca sarveṣu tulasyāṁ ca tathā hareḥ ||280||

nirasya mālatī-puṣpaṁ muktvā puṣpaṁ saroruham |

gṛhṇāti tulasīṁ śuṣkām api paryuṣitāṁ hariḥ ||281||

ata eva caturtha-skandhe [BhP 4.8.55] śrī-dhruvaṁ prati śrī-nāradopadeśe—

salilaiḥ śucibhir mālyair vanyair mūla-phalādibhiḥ |

śastāṅkurāṁśukaiś cārcet tulasyā priyayā prabhum ||282||

vanyaiḥ śastair aṅkurair dūrvāṅkurādibhir anyair balkalādibhiḥ | priyayeti—prabhor arcane tasyā āvaśyakatvam | kiṁ vā sarva-nairapekṣyeṇa tayaiva tat-santoṣaṇam abhipretam ||282||

rāsa-krīḍāyāṁ ca daśama-skandhe [BhP 10.30.7] śrī-gopīnāṁ bhagavad-anveṣaṇe—

kaccit tulasi kalyāṇi govinda-caraṇa-priye |

saha tvāli-kulair bibhrad dṛṣṭas te 'ti-priyo ñcyutaḥ ||283||

ali-kulaiḥ saha tvā tvāṁ bibhrat dadhānaḥ ||283||

ata eva skānde—

yat phalaṁ sarva-puṣpeṣu sarva-patreṣu nārada |

tulasī-dala-mātreṇa prāpyate keśavārcane ||284||

tat prāpyate ||284||

pādme vaiśākha-māhātmye [5.98.6] tatraiva—

tyaktvā tu mālatī-puṣpaṁ muktvā ca sarasīruham |

gṛhītvā tulasī-patraṁ bhaktyā mādhavam arcayet |

tasya puṇya-phalaṁ vaktum alaṁ śeṣo'pi no bhavet ||285||

alaṁ samartho na syāt ||285||

tatraiva śrī-māgha-māhātmye devahūti-vikuṇḍala-saṁvāde—

maṇi-kāñcana-puṣpāṇi tathā muktā-mayāni ca |

tulasī-patra-dānasya kalāṁ nārhanti ṣoḍaśīm ||286||

muktā-mayāni ca puṣpāṇi | tulasī-patrasya śrī-kṛṣṇāya kasmaicid vānyasmai yad dānaṁ tasya ||286||

agastya-saṁhitāyāṁ—

nīlotpala-sahasreṇa trisandhyaṁ yo’rcayed dharim |

phalaṁ varṣa-śatenāpi tadīyaṁ naiva labhyate ||287||

tenāpi varṣa-śatenāpi | tadīyaṁ tulasī-sambandhi tat-prakaraṇāt | phalaṁ naiva labhyate ||287||

vidvat sarveṣu puṣpeṣu paṅkajaṁ śreṣṭham ucyate |

tat puṣpeṣv api tan-mālyaṁ koṭi-koṭi-guṇaṁ bhavet ||288||

viṣṇoḥ śirasi vinyastam ekaṁ śrī-tulasī-dalam |

ananta-phaladaṁ vidvan mantroccāraṇa-pūrvakam ||289||

kiṁ ca—

varṇāśrametarāṇāṁ ca pūjāyāś caiva sādhanam |

apekṣitārthadaṁ nānyat jagaty asti tapodhana ||290||

ata eva nāradīye [2.38.26]—

varjyaṁ paryuṣitaṁ toyaṁ varjyaṁ paryuṣitaṁ dalam |

na varjyaṁ tulasī-patram na varjyaṁ jāhnavī-jalam ||291||

paryuṣitam api tulasī-patraṁ na varjyam | etena śuṣkaṁ paryuṣitaṁ yadīti skāndoktyā śrī-tulasī-patra-cūrṇam api samarpitam | evaṁ vaiṣṇavānāṁ tac-cūrṇa-saṅgrahaḥ sa-mūla eva jñeyaḥ ||291||

### atha śrī-bhagavad-arpaṇena pāpa-hāritvam

pādme—

śrīmat-tulasyārcayate sakṛd dhariṁ

patraiḥ sugandhair vimalair akhaṇḍitaiḥ |

yas tasya pāpaṁ paṭa-saṁsthitaṁ prabhur

nirīkṣayitvā mṛjate svayaṁ yamaḥ ||292||

evaṁ svābhāvikaṁ śrī-tulasyā māhātmyaṁ likhitvādhunā śrīmac-caraṇābja-viṣayaka-samarpaṇa-māhātmyaṁ likhan tatrādāv akhila-pāpāpahāritvaṁ vilikhati—śrīmad ity ādinā | prabhuḥ pāpānāṁ niyantāpi nirīkṣya mārjayatīti mārjanasya samyaktvāya nirīkṣaṇaṁ | kiṁ vā guhyatvād itas tato’valokanam iti jñeyam ||292||

skānde—

tulasī-dala-lakṣeṇa yo’rcayed dvārakā-priyam |

janmāyuta-sahasrāṇāṁ pāpasya kurute kṣayam ||293||

brāhme—

liṅgam abhyarcitaṁ dṛṣṭvā pratimāṁ keśavasya ca |

tulasī-patra-nikarair mucyate brahma-hatyayā ||294||

tulasī-patra-nikarair abhyarcitām ||294||

nityam abhyarcayed yo vai tulasyā harim īśvaram |

mahāpāpāni naśyanti kiṁ punaś copapātakam ||295||

anyatra ca—

guhyāni yāni pāpāni anākhyeyāni mānavaiḥ |

nāśayet tāni tulasī dattā mādhava-mūrdhani ||296||

harer guhaṁ yadā yas tu tulasī-dala-vipruṣaiḥ |

trisandhyaṁ prokṣayed bhaktyā mahā-pāpaiḥ pramucyate ||297||

tulasī-dalasya vipruṣair jala-bindubhiḥ ||297||

ata eva skānde avantī-khaṇḍe—

kiṁ kariṣyati saṁruṣṭo yamo’pi saha kiṅkaraiḥ |

tulasī-dalena deveśaḥ pūjito yena duḥkhahā ||298||

agastya-saṁhitāyāṁ ca—

na tasya naraka-kleśo yo’rcayet tulasī-dalaiḥ |

pāpiṣṭho vāpy apāpiṣṭhaḥ satyaṁ satyaṁ na saṁśayaḥ ||299||

### atha vairi-nāśakatvam

**purā krauñca-vadhārthāya komalais tulasī-dalaiḥ |**

**arcayitvā hṛṣīkeśaṁ svāminā nihato ripuḥ ||300||**

kvacic ca tulasī-dala-komalair iti pāṭhaḥ | arthas tathaiva | svāminā kārttikeyena ||300||

### sarva-sampat-pradatvam

agastya-saṁhitāyāṁ ca—

mālyāni tanvate lakṣmīṁ kusumāntaritāny api |

tulasyāḥ svayam ānīya nirmitāni tapodhana ||301||

kusumair antaritāni | madhye madhye’nya-puṣpair grathitānīty arthaḥ | tulasyā mālyāni samarpitāni santi | lakṣmīṁ sampadaṁ tanvate vistārayantīti jñeyam | patraṁ puṣpaṁ phalaṁ caiva śrī-tulasyā samarpitam iti tat-saṁhitāyāṁ nirantara-pūrva-ślokaiḥ samarpaṇasya prakṛtatvāt | yad vā, bhagavad-arthaṁ nirmitāny api lakṣmīṁ tanvate | astu tāvat samarpaṇādi ||301||

### parama-puṇya-janakatvam

skānde—

kṛṣṇa-mūrdhani vinyastā tulasī-patra-mañjarī |

suvarṇa-koṭi-puṇyānāṁ phalaṁ yacchaty ato’dhikam ||302||

tīrtha-yātrādibhir aho kāla-kṣepeṇa kiṁ janāḥ |

ye’rcayanti harer bimbaṁ tulasī-dala-komalaiḥ ||303||

bimbaṁ śrī-mūrtim ||303||

agastya-saṁhitāyāṁ ca—

puṣpāntarair antaritaṁ nirmitaṁ tulasī-dalaiḥ |

mālyaṁ malayajāliptaṁ dadyāt śrī-rāma-mūrdhani ||304||

kiṁ tasya bahubhir yajñaiḥ sampūrṇa-vara-dakṣiṇaiḥ |

kiṁ tīrtha-sevayā dānair ugreṇa tapasāpi vā ||305||

vācaṁ niyamya cātmānaṁ mano viṣṇau nidhāya ca |

yo’rcayet tulasī-mālyair yajña-koṭi-phalaṁ bhavet ||306||

bhavāndha-kūpa-magnānām etad uddhāra-kāraṇam ||307||

ātmānaṁ ca dehaṁ niyamya ||306|| etat tulasī-mālyair viṣṇv-arcanam ||307||

gāruḍe—

yasyārāmodbhavaiḥ patrais tulasī-sambhavair hariḥ |

pūjyate khaga-śārdūla tridaśaṁ puṇyam āpnuyān ||308||

tridaśaṁ puṇyam iti | sa ārāma-kartā trayodaśaṁ puṇya-bhāgaṁ prāpnuyāt | pūjakas tu dvādaśa bhāgān ity arthaḥ ||308||

anyatra ca—

tulasī-dala-mālyena viṣṇu-pūjāṁ karoti yaḥ |

patre patre’śvamedhānāṁ daśānāṁ labhate phalam ||309||

ata eva viṣṇu-rahasye skānde ca—

gṛhītvā tulasī-patraṁ bhaktyā viṣṇuṁ samarcayet |

arcitaṁ tena sakalaṁ sad evāsura-mānuṣam ||310||

sa-devāsura-mānuṣaṁ jagad iti śeṣaḥ | yad vā, sakalaṁ viśvam ||310||

kiṁ ca kāśī-khaṇḍe—

śālagrāma-śilā yena pūjitā tulasī-dalaiḥ |

sa-pārijāta-mālābhiḥ pūjyate sura-sadmani ||311||

### sarvārtha-sādhakatvam

skānde—

samañjarī-dalair yuktaṁ tulasī-sambhavaiḥ kṣitau |

kurvanti pūjanaṁ viṣṇos te kṛtārthāḥ kalau narāḥ ||312||

agastya-saṁhitāyāṁ—

patraṁ puṣpaṁ phalaṁ caiva śrī-tulasyāḥ samarpitam |

rāmāya mukti-mārgasya dyotakaṁ sarva-siddhim ||313||

sarva-siddhidaṁ sarvārtha-siddha-dāyakam ||313||

### mukti-pradatvam

pādme devahūti-vikuṇḍala-saṁvāde—

tulasī-mañjarībhir yaḥ kuryād dhari-harārcanam |

na sa garbha-gṛhaṁ yāti mukti-bhāgī bhaven naraḥ ||314||

garbha-rūpaṁ gṛham ||314||

gāruḍe—

tāvad bhramati saṁsāre vimūḍhaḥ kali-vartmani |

yāvan nārādhayed devaṁ tulasībhiḥ prayatnataḥ ||315||

tatraiva bhagavad-uktau—

tulasī-patram ādāya yaḥ karoti mamārcanam |

na punar yonim āyāti mukti-bhāgī bhaven naraḥ ||316||

kalir vartma yasya tasmin | prāyaḥ pāpa-mayatvāt saṁsārasya ||315-316||

agastya-saṁhitāyāṁ—

tulasī-patram ādāya yo’rcayed rāmam anvaham |

sa yāti śāśvataṁ brahma punar āvṛtti-durlabham ||317||

punar-āvṛtti-durlabham iti apunar-āvṛttikam ity arthaḥ ||317||

pūjāyogyaiḥ phalaiḥ patraiḥ pūpair vā yo’rcayed dharim |

sa mātur garbha-vāsādi duḥkhaṁ naiva labhet kvacit ||318||

### vaikuṇṭha-loka-prāpakatvam

pādme tatraiva—

āropya tulasīṁ vaiśya sampūjya tad-dalair harim |

vasanti modamānās te yatra devaś caturbhujaḥ ||319||

tatraivānyatra—

tulasī kṛṣṇa-gaurābhā tayābhyarcya janārdanam |

naro yāti tanuṁ tyaktvā vaiṣṇavīṁ śāśvatī gatim ||320||

gatiṁ gamyaṁ sthānam ity arthaḥ ||320||

viṣṇu-rahasye—

kṛṣṇaṁ kṛṣṇa-tulasyā hi yo bhaktyā pūjayen naraḥ |

sa yāti bhuvanaṁ śubhraṁ yatra viṣṇuḥ śriyā saha ||321||

śubhraṁ nirmalam ||321||

bṛhan-nāradīye śrī-yama-bhāgīratha-saṁvāde—

yo’rcayed dhari-pādābjaṁ tulasī-komala-cchadaiḥ |

na tasya punar āvṛttir brahma-lokāt kadācana ||322||

brahma sac-cid-ānandam | tat-svarūpa-lokāt vaikuṇṭhāt | tathā ca tṛtīya-skandhe—brahma-lokaḥ sanātanaḥ iti |

gāruḍe—

kṛṣṇārcanārthaṁ bhikṣūṇāṁ yacchanti tulasī-dalam |

anyeṣām api bhaktānāṁ yānti tat paramaṁ padam ||323||

ata eva hari-bhakti-sudhodaye vaiṣṇavaṁ vipraṁ prati yamadūtānām uktau—

sukṛtī duṣkṛtī vāpi tulasyā yo’rcayed dharim |

tasyānte hi vayaṁ neśā viṣṇudūtaiḥ sa nīyate ||324||

ata evoktaṁ skānde—

yo’bhyasyet paramātmānaṁ tyakta-sarvaiṣaṇo muniḥ |

tulasyā yo’rcayed viṣṇuṁ jagataḥ sammatāv ubhau ||325||

tyaktāḥ sarvā eṣaṇāḥ putrādi-spṛhā-trayaṁ yena saḥ | eṣaṇās tisraś ca śrutyoktāḥ—putraiṣaṇāś ca vittaiṣanāś ca lokaiṣaṇāś ca iti ||325||

### śrī-bhagavat-prīṇanatvam

brāhme—

tulasī-dala-gandhena mālatī-kusumena ca |

kapilākṣīra-dānena sadyas tuṣyati keśavaḥ ||326||

pādme kārttika-māhātmye vṛndopākhyānānte—

ity evaṁ vallabhā viṣṇoḥ pūrva-janman athādhunā |

prīyate pūjito hy asyā dalair daitya-balāntakaḥ ||327||

skānde—

suvarṇa-maṇi-puṣpais tu prīto bhavati nācyutaḥ |

tulasī-dala-bhāgena yathā prīyeta keśavaḥ ||328||

ata eva tatraiva brahma-nārada-saṁvāde—

patraṁ puṣpaṁ phalaṁ toyaṁ tulasī-gandha-vāsitam |

phalaṁ lakṣa-guṇaṁ proktaṁ keśavāya niveditam ||329||

tulasī-gandha-miśraṁ tu yat kiṁcit kurute hareḥ |

kalpa-koṭi-sahasrāṇi prīto bhavati keśavaḥ ||330||

kiṁ ca, dvārakā-māhātmye mārkaṇḍeyendradyumna-saṁvāde—

yaḥ punas tulasī-patraiḥ komalair mañjarī-yutaiḥ |

pūjayet sūtra-baddhais tu kṛṣṇaṁ devaki-nandanam ||331||

yā gatir yoga-yuktānāṁ yā gatir yajña-śīlinām |

yā gatir dāna-śīlānāṁ yā gatis tīrtha-sevinām ||332||

yā gatir mātṛ-bhaktānāṁ dvādaśī-vedha-varjinām |

kurvatāṁ jāgaraṁ viṣṇor nṛtyatāṁ gāyatāṁ phalam ||333||

vaiṣṇavānāṁ tu bhaktānāṁ yat phalaṁ veda-vādinām |

paṭhatāṁ vaiṣṇavaṁ śāstraṁ vaiṣṇavebhyaś ca yacchatām |

phalam etan mahīpāla labhate nātra saṁśayaḥ ||334||

### kārttikādau phala-viśeṣaḥ

tatra kārttike gāruḍe—

gavām ayuta-dānena yat phalaṁ labhate khaga |

tulasī-patrakaikena tat phalaṁ kārttike smṛtam ||335||

skānde śrī-brahma-nārada-saṁvāde—

tulasī-dala-lakṣeṇa kārttike yo’rcayed dharim |

patre patre muni-śreṣṭha mauktikaṁ labhate phalam ||336||

mauktikaṁ phalaṁ mokṣam | mukteḥ phalaṁ bhaktiṁ vā ||336||

tatraivāgre—

tulasī-dalāni puṇyāni ye yacchanti janārdana |

kārttikaṁ sakalaṁ vatsa pāpaṁ janmāyutaṁ dahet ||337||

iṣṭvā kratu-śataiḥ puṇyair dattvā ratnāny anekaśaḥ |

tulasī-dalena tat puṇyaṁ kārttike keśavārcanāt ||338||

teṣāṁ pāpaṁ dahet naśyati | yo yacchatīti vā pāṭhaḥ | tataś ca sa evātmano’nyasyāpi pāpaṁ dahet | puṇyair uttamair aśvamedhādibhir ity arthaḥ | yat prāpyate tat puṇyaṁ syāt ||337-338||

kiṁ ca—

yaḥ punas tulasīṁ pāpya kārttikaṁ sakalaṁ mune |

arcayed deva-deveśaṁ sa yāti paramāṁ gatim ||339||

pādme kārttika-māhātmye—

mañjarībhiḥ sapatrābhir mālābhiś cāpi keśavaḥ |

tulasyāḥ kārttike prīto dadāti padam avyayam ||340||

### atha māghe

skānde tatraiva—

snātvā mahā-nadī-toye komalais tulasī-dalaiḥ |

yo’rcayen mādhavaṁ māghe kulānāṁ tārayec chatam ||341||

sukomalair dalair yas tu mañjarībhir janārdanam |

arcayen māgha-māse tu kratūnāṁ labhate phalam ||342||

### atha cāturmāsye

skānde—

sampūjya tulasī-bhaktyā ghana-śyāmaṁ janārdanam |

caturo vārṣikān māsān aśvamedhāyutaṁ labhet ||343||

tulasyā bhaktir mālādi-racanā, tathā ||343||

### atha vaiśākhe

pādme vaiśākha-māhātmye śrī-yama-brāhmaṇa-saṁvāde [5.98.9-10]

tulasī gaura-kṛṣṇākhyā tayābhyarcya madhudviṣam |

viśeṣeṇa tu vaiśākhe naro nārāyaṇo bhavet ||344||

mādhavaṁ sakalaṁ māsaṁ tulasyā yo'rcayen naraḥ |

trisandhyaṁ madhuhantāraṁ nāsti tasya punar-bhavaḥ ||345||

nārāyaṇa iva bhavet | tat-sārūpya-prāptyā | punarbhavo janma-lakṣaṇaḥ saṁsāro nāsti | nitya-vaikuṇṭha-vāsāt ||344-345||

### atha tulasī-grahaṇa-vidhiḥ

vāyu-purāṇe—

asnātvā tulasīṁ chittvā ya pūjāṁ kurute naraḥ |

so’parādhī bhavet satyaṁ tat sarvaṁ niṣphalaṁ bhavet ||346||

### tatrādau mantraḥ |

skānde—

tulasyāmṛta-janmāsi sadā tvaṁ keśava-priye |

keśavārthaṁ vicinvāmi varadā bhava śobhane ||347||

vicitvāmīty ārṣaṁ vicinomi ||347||

tvad-aṅga-sambhavaiḥ patraiḥ pūjayāmi yathā harim |

tathā kuru pavitrāṅgi kalau mala-vināśini ||348||

garuḍe ca—

mokṣaikaheto dharaṇī-praśaste

viṣṇoḥ samas tasya guroḥ priyeti |

ārādhanārthaṁ vara-mañjarīkaṁ

lunāmi patraṁ tulasi kṣamasva ||349||

**ity uktvā tulasīṁ natvā citvā dakṣiṇa-pāṇinā |**

**patrāṇy ekaikaśo nyasyet sat-pātre mañjarir api ||350||**

ekaikaśo dakṣiṇa-hastena citvā tathaiva sat-pātre uttama-bhājane arpayen nidadhyāt ||350||

### tan-māhātmyaṁ ca

skānde—

mantreṇānena yaḥ kuryād gṛhītvā tulasī-dalam |

pūjanaṁ vāsudevasya lakṣa-koṭi-phalaṁ labhet ||351||

kiṁ ca—

śālagrāma-śilārcārthaṁ pratyahaṁ tulasī-kṣitau |

tulasīṁ ye vicinvanti dhanyās te kara-pallavā ||352|| iti |

kṣitāv iti | pṛthivyām eva | śrī-tulasyāḥ sattvāt | ataḥ kṣitir api dhanyeti bhāvaḥ ||352||

**saṅkrānty-ādau niṣiddho’pi tulasy-avacayaḥ smṛtau |**

**paraṁ śrī-viṣṇu-bhaktes tu dvādaśyām eva neṣyate ||353||**

saṅkrāntau pakṣayor ante dvādaśyāṁ ravi-vāsare | tulasīṁ ye vicinvanti ity ādi-vacanaiḥ smṛti-śāstre niṣiddho’pi paraṁ kevalaṁ dvādaśyām eva tulasyā avacayo neṣyate ||353||

### atha tulasy-avacayana-niṣedha-kālaḥ

viṣṇu-dharmottare—

na chindyāt tulasīṁ viprā dvādaśyāṁ vaiṣṇavaḥ kvacit ||354||

gāruḍe—

bhānu-vāraṁ vinā dūrvā tulasīṁ dvādaśīṁ vinā |

jīvitasyāvināśāya na vicinvīta dharma-vit ||355||

jīvitasyāvināśāyeti | anyathā āyuḥkṣayaḥ syād ity arthaḥ ||355||

pādme ca śrī-kṛṣṇa-satyā-saṁvādīya-kārttika-māhātmye—

dvādaśyāṁ tulasī-patraṁ dhātrī-patraṁ ca kārttike |

lunāti sa naro gacchen nirayānati-garhitān ||356||

evaṁ dvādaśyām eva niṣedhād amāvasyādāv api tad-avacayo vihita iti jñeyam ||356||

ata evoktam—

devārthe tulasī-cchedo homārthe samidhāṁ tathā |

indu-kṣaye na duṣyeta garvārthe tu tṛṇasya ca ||357||

tad evābhivyañjayait—devārtha iti | samāsāntaḥ-praviṣṭenāpi chedena sahāgre’py anvayaḥ ||357||

evaṁ kṛtvā mahā-pūjām aṅgopāṅgādikaṁ prabhoḥ |

kramād yathā-sampradāyaṁ tat-tat-sthāneṣu pūjayet ||358||

aṅgāni śrī-mūrtau mantra-varṇādi-nyāsa-sthānāni upāṅgāni veṇv-ādi-cihna-catuṣkam | ādi-śabdena śrī-mūrti-nyasta-mantra-padākṣarāṇi āvaraṇāni ca | teṣāṁ teṣāṁ varṇādīnāṁ sthāneṣu krameṇa gandhādibhiḥ pūjayet ||358||

### athāṅgopāṅga-pūjā

**mantra-varṇa-padāny ādau tat-tan-nyāsa-padeṣu ca |**

**veṇuṁ ca mālāṁ śrīvatsaṁ kaustubhaṁ ca yathāspadam ||359||**

tad eva vivicya darśayati—mantreti | tasya tasya nyāsa-sthāneṣu yathāspadaṁ yathā-sthānam | ayam arthaḥ—pūrvaṁ śrī-mūrtau yasminn aṅge yan nyastam asti | tasmin tad eva krameṇa pūjayed iti | prayogaḥ—śrī-mastake oṁ hrīṁ namaḥ | lalāṭe oṁ klīṁ namaḥ ity ādi | śrī-netra-dvaye kecid api pūjāṁ kurvanti | oṁ hrīṁ namaḥ ity ādiḥ | atra sarvatra nija-sampradāya-vyavahāra evānusartavyaḥ | ata eva likhitaṁ—yathā-sampradāyam iti | veṇv-ādīṁś ca śrī-mukhādau pūrvavat pūjayet | prayogaḥ—śrī-mukha-veṇave namaḥ ity ādiḥ ||359||

**tataś ca mūla-mantreṇa kṣiptvā puṣpāñjali-trayam |**

**prārthyānujñāṁ bhagavato’rcayed āvṛtti-devatā ||360||**

āvṛttiḥ āvaraṇaṁ | tad-rūpā devatāḥ ||360||

**tāś ca pratyekam āvāhya snānādi parikalpya ca |**

**pūjayed gandha-puṣpābhyāṁ yathā-sthānaṁ yathā-kramam ||361||**

tā āvaraṇa-devatāḥ | tāsām eva snānādikaṁ parikalpya sampādya tāḥ pūjayet ||361||

### athāvaraṇa-pūjā

**karṇikāyāṁ catur-dikṣu dyotamānān prabhoḥ sakhān |**

**vasudāmaṁ sudāmaṁ ca dāmaṁ ca kiṅkiṇīṁ yajet ||362||**

tad eva vivicya darśayati—karṇikāyām ity ādinā ūrdvhayor ity antena | caturdikṣu śrī-bhagavataḥ pūrvādi-dik-catuṣṭaye | prayogaḥ—oṁ vasudāmāya namaḥ ity ādi ||362||

iti prathamāvaraṇam |

**tad-bahiś cāgni-koṇādau keśareṣv āgga-devatāḥ |**

**hṛdayādi-yutāḥ pūjyāḥ sva-sva-varṇādi-śobhitāḥ ||363||**

agnikoṇādāv iti koṇa-catuṣṭaye prathamāṅga-devatā-catuṣṭayam | antyāś ca caturdikṣv eveti jñeyam | hṛdayādi-mantraiḥ hṛdayāya namaḥ | śirase svāhā ity ādibhir yuktāḥ | prayogaḥ—hrīṁ hṛdayāya namaḥ | namaḥ śirase svāhā namaḥ ity ādiḥ | tad-varṇādikaṁ coktaṁ krama-dīpikāyāṁ [4.30]—

muktendu-kānta-kuvalaya-

hari-nīla-hutāśa-sabhāḥ pramadāḥ |

abhaya-vara-sphurita-karāḥ

prasanna-mukhyo’ṅgadevatāḥ smaryāḥ || iti |

asyārthaḥ śukla-nīla-rakta-varṇāḥ strī-rūpāḥ abhaya-varakarāḥ pradhāna-devatā-svarūpā dhyeyā ity arthaḥ ||363||

iti dvitīyāvaraṇam |

**tato bahiś ca pūrvādi-dig-daleṣv aṣṭasu prabhoḥ |**

**mahiṣī rukmiṇī satyabhāmā nāgnajitī kramāt ||364||**

**sunandā mitravindā ca sampūjyātha sulakṣaṇā |**

**jāmbavatī suśīlā ca tat-tad-dravyādi-bhūṣitā ||365||**

mahiṣīṇāṁ dhyānaṁ likhati—tat tad iti | tena tena kamalādinā dravyeṇa | ādi-śabdād rūpa-bhūṣaṇādinā ca bhūṣitāḥ | tac coktaṁ tatraiva [4.33]—

tapanīya-marakatābhāḥ susita-

vicitrāmbarā dviśas tv etāḥ |

pṛthu-kuca-bharālasāṅgyā vividha-

maṇi-prakara-vilasitābharaṇāḥ || iti |

asyārthaḥ—dviśaḥ yugmaśaḥ | krameṇa kāñcana-marakatavad-varṇā ratna-pūrita-sat-pātra-lakṣita-vāma-karā iti ||365||

iti tṛtīyāvaraṇam |

**pūrvādy-aṣṭa-dalāgreṣu vasudevaṁ ca devakīm |**

**śrī-nandaṁ śrī-yaśodāṁ ca balabhadraṁ subhadrikām ||366||**

**gopān gopīś ca tad-bhāva-trapayā dūrataḥ sthitāḥ |**

**vicitra-rūpa-veśādi-śobhamānān imān yajet ||367||**

pūrvaṁ pūrva-dik-sthitam | tad-ādiṣu aṣṭasu dalāgreṣu vasudevādīn aṣṭau yajet pūjayed iti dvābhyām anvayaḥ | kramād ity agre likhitatvāt sarvatraiva sambandhanīyam | tatra gopa-gopīnāṁ bahutve’pi gaṇatvābhiprāyeṇa dvitvaṁ jñeyam | nanu bhagavataḥ priyatamānāṁ bhagavatīnāṁ śrī-gopīnāṁ caturthāvaraṇe pūjanaṁ nopayujyate | bhagavaty antāntika eva tāsām avasthity-upapatteḥ | tatra likhati—tad-bhāveti | tena tena anirvācanīyena parama-gopyena vā bhāvena prema-viśeṣeṇa yā trapā, tayā dūrataḥ sthitāḥ | atyanta-sannikarṣeṇa nija-bhāvasya prakāśe sati sabhā-madhye kulavatīnāṁ tāsāṁ parama-lajjotpattyā śrī-yaśodādi-saṅgopekṣayā ca tatrāvasthānaṁ yuktam eveti bhāvaḥ | etad api sakāma-pūjā-viṣayakam evety āmikam agre vyaktaṁ bhāvi | iti imān vasudevādīn pumān striyety eka-śeṣatvam | rūpādikaṁ ca teṣāṁ dhyānārthaṁ tatraivoktam [4.35-39] |

jñāna-mudrābhaya-karau pitarau pīta-pāṇḍurau |

divya-mālyāmbarālepa-bhūṣaṇe mātarau punaḥ ||

dhārayantyau ca varadaṁ pāyasāpūrṇa-pātrakam |

aruṇāśyāmale hāra-maṇi-kuṇḍala-maṇḍite ||

balaḥ śaṅkhendu-dhavalo musalaṁ lāṅgalaṁ dadhat |

hālālolo nīla-vāsā helāvān eka-kuṇḍalaḥ ||

kalāya-śyāmalā bhadrā subhadrā bhadra-bhūṣaṇā |

varābhaya-yutā pīta-vasanā rūḍha-yauvanā ||

veṇu-vīṇā-vetra-yaṣṭi-śaṅkha-śṛṅgādi-pāṇayaḥ |

gopā gopyaś ca vividha-prabhṛtātta-karāmbujāḥ |

mandārādīṁś ca tad-bāhye pūjayet kalpa-pādapān || iti |

eṣām ayam arthaḥ—pitarau vasudeva-nandau | mātarau śrī-devakī-yaśode | hālā mādhvī | helā līlā | prābhṛtam upāyanam iti ||366-367|||

iti caturthāvaraṇam |

**tad-bahiś caturasānta-pūrvādyāśā-catuṣṭaye |**

**santānaṁ pārijātaṁ ca kalpa-drumam athārcayet ||368||**

**haricandanam apy evaṁ divya-vṛkṣān abhīṣṭadān |**

**karṇikāyāṁ ca sampūjya mandāraṁ deva-pṛṣṭhataḥ ||369||**

karṇikāyām devasya bhagavataḥ pṛṣṭhe mandāraṁ ca | ca-śabdāt divya-vṛkṣam abhīṣṭadam ādau sampūjya paścāt tebhyo vāsudevādibhyo bahiś caturasrābhyantare pūrvādi dik-catuṣṭaye santānādīn krameṇārcayet | evaṁ likhita-prakāreṇa abhīṣṭa-dāyakān divya-vṛkṣān pañcārcayet ||369||

iti pañcamāvaraṇam |

**tad bahiś cāṣṭa-dik-pālān sva-sva-dikṣv eva pūjayet |**

**tat-tad-bījādhipatyāstra-vāhana-svajanānvitān ||370||**

dikpālān indrādīn aṣṭa | sva-sva-dikṣu indrādīnāṁ nija-nijāsu caturasrasya pūrvādy-aṣṭa-dikṣu | tasya tasya indrādeḥ bījāni bījākṣarāṇi ādhipatyāni devādipatitvādīni | astrāṇi vajrādīny āyudhāni | vāhanāni airāvatādīni | svajanāḥ sārathyādi-parivārās tair anvitān ||370||

**tat-tad-varṇān divya-veśānanaṁ taṁ ca tathārcayet |**

**nirṛty-ambu-payor madhye brahmāṇaṁ cendra-rudrayoḥ ||371||**

dhyānārthaṁ teṣāṁ varṇādikaṁ likhati—tat tad iti pādenaikena | sa prasiddhaḥ kapiśādi-varṇo yeṣāṁ, tān | divyaḥ vicitra-maṇi-gaṇa-kiraṇa-prasphuraṇādi-mayo veśaḥ bhūṣaṇaṁ yeṣāṁ tān | adhunā adha-ūrdhva-dig-dvaya-pālayoḥ pūjāsanniveśaṁ likhati anantam iti | tathā tenaiva prakāreṇeti—bījādinā varṇādinā cānvitam ity arthaḥ | anantaṁ nirṛteḥ ambupasya varuṇasya ca madhye arcayet | brahmāṇaṁ ca indra-rudrayor madhye tathaivārcayet | tatra bījākṣarāṇi—lāṁ vāṁ māṁ kṣāṁ rāṁ yāṁ sāṁ hāṁ hrīṁ āṁ iti | |371||

iti ṣaṣṭhāvaraṇam |

**tato bahiś cāṣṭa-dikṣu mauli-sthānātma-lakṣaṇān |**

**bhagavat-pārṣadāṁs tatra varṇāyudha-vibhūṣaṇān ||372||**

**vajraṁ śaktiṁ ca daṇḍaṁ ca khaḍga-pāśāṅkuśān kramāt |**

**yajed gadāṁ triśūlaṁ cakrābje tv adha-ūrdhvayoḥ ||373||**

mauli-sthāni ātmana ātmano lakṣaṇāni āyudha-cihnāni yeṣāṁ vajrādīnāṁ | tān yajed iti—dvābhyām anvayaḥ teṣāṁ tādṛśa-mūrtimattvādau hetuḥ—bhagavat-pārṣadān iti | tān eva vivicya likhati—vajram iti | aṣṭa-dikṣu vajrādīn aṣṭa | cakraṁ padmaṁ ceti dve adha-ūrdhve ca kramād yajet | varṇādikaṁ caiṣāṁ tatraivoktam |

arcyā bahir nija-sulakṣita-maula-yuktāḥ

sva-svāyudha-bhaya-samudyata-pāṇi-padmaḥ || [Kd 4.43]

kanaka-rajata-toyadābhra-campā-

ruṇahima-nīla-javā-pravāla-bhāsaḥ kramataḥ || [Kd 4.44] iti |

### tan-māhātmyaṁ ca

viṣṇu-dharmottare—

śaṅkhaṁ cakraṁ gadāṁ padma tomaraṁ muṣalaṁ halam |

anyad vāpi hareḥ śastraṁ smṛtvā pāpāt pramucyate ||374||

anyat vajrādikaṁ smṛtvāpi, kiṁ punaḥ pūjayitvā ity arthaḥ ||374||

iti saptamāvaraṇam |

**sarvānanda-pradaṁ hy etat saptāvaraṇa-pūjanam |**

**aśakto’ṅgendra-vajrādyam āvṛti-trayam arcayet ||375||**

aśaktaḥ saptamāvaraṇa-pūjane asamarthaś cet | aṅgendra-vajra-yuktam āvaraṇa-trayaṁ pūjayet | etad api pūrvavat sakāma-japādbhiprāyeṇaiva ||375||

**īdṛk caikāntibhir jñeyaṁ tat-tat-kāmavatāṁ matam |**

**anyathā gokule kṛṣṇa-deve tat-tad-asmabhavāt ||376||**

nanu śrī-bhāgavatādy-ukty-anusāreṇa tathātraiva pūrva-likhita-dhyānānusāreṇa ca śrī-vṛndāvane gopa-gopy-ādi-parivṛtasya śrī-gopāla-devasyāvaraṇa-pūjāyāṁ kathaṁ śrī-rukmiṇy-ādyāḥ śrī-vasudevādayaś ca saṅgaccheran, ekānti-matena parama-virodhāpatteḥ ? satyam | ayaṁ cāvaraṇa-pūjā-vidhiḥ kāma-parāṇāṁ śatru-jayādi-kāma-siddhy-abhiprāyeṇaiveti likhati--īdṛk ceti | etal-likhita-prakārakam āvaraṇa-pūjanaṁ tat-tat-kāmavatāṁ jayadaṁ pradhane’bhayadaṁ vipine ity āgamokta-vividha-kāma-parāṇām eva mataṁ sammatam iti ekāntibhir jñeyam | anyathā tat-tat-kāma-vyatirekeṇa śrī-bhagavati śrī-kṛṣṇe tatrāpi gokule te te rukmiṇy-ādayo na sambhavantīty arthaḥ ||376||

**ekāntibhis tu rādhādyā yathā-dhyānaṁ prabhoḥ priyāḥ |**

**prathamāvaraṇe pūjyāḥ kāle kṛṣṇāntikaṁ gatāḥ ||377||**

nanu tarhi ekāntibhiḥ katham āvaraṇa-pūjā kāryā ? tatra likhati—ekāntibhir iti caturbhiḥ | yathādhyayanaṁ pūrvaṁ likhati dhyānānusāreṇa krama-dīpikāyāṁ bhagavad-dhyānānantaram eva gopīnāṁ dhyānokteḥ | gopī-gopa-paśūnāṁ bahiḥ smaret ity ādinā | yac ca tatra gobhir mukhāmbuja-vilīna-vilocanābhiḥ ity ādi-śloka-ṣaṭkena gavādibhyo gopebhya gopa-bālakebhyaś ca paścād bhagavad-dhyāne gopyo nirdiṣṭā iti tac ca bāhya-krameṇohyam | anyathā pūrvāpara-virodhāpatter iti dik | kāla iti sadā lajjayā prāyo dūrato vartamānā api pūjotsava-samayaṁ prāpya kṛṣṇasyāntikaṁ prāptāḥ | ata eva prathamāvaraṇe pūjyāḥ | evaṁ kāma-parāṇāṁ tat-tat-pūjā-vidhir apy anumata ity ūhyam | pūjyā iti sarvatrānuvartata eva | vibhakty-ādi-vyatyayena yathā-sambhavaṁ sambandhanīyam ||377||

**tato gopa-kumārāś ca tad-vayasyās tato bahiḥ |**

**nando yaśodā-rohiṇyau gopā gopyaś ca tat-samāḥ ||378||**

tasya śrī-kṛṣṇasya vayasyā gopa-kumārāḥ | tat-samāḥ śrī-nanda-yaśodābhyāṁ saha samāna-vayaskā ity arthaḥ | tatra nanda-samāḥ gopāḥ | yaśodā-samā gopyaḥ iti ||378||

**tataś ca vatsā gāvaś ca vṛṣāraṇya-mṛgādayaḥ |**

**tato brahmādayo devāḥ prāptā nīrājanotsave ||379||**

**rāmaḥ kadācit kṛṣṇasya kadācin mātur antike |**

**śrī-nāradaś ca parito bhraman harṣa-bharākulaḥ ||380||**

kadācit kṛṣṇasyāntike pūjyaḥ | mātuḥ rohiṇyāḥ ||380||

**evaṁ yad-dhyāna-pūjādāv ekāntibhyaḥ prarocate |**

**kṛṣṇāya rocate’tyantaṁ tad eva ca satāṁ matam ||381||**

nanv evaṁ tantroktādi-krameṇa svacchanda-pūjā-vidhir ayaṁ śāstra-parāṇāṁ satāṁ sammataḥ kathaṁ syāt ? tatra likhati—evam iti | dhyāna-pūjādau viṣaye yad ekantibhyaḥ prakarṣeṇa rocate tad eva bhagavate’tyantaṁ rocate | ataḥ satāṁ tad eva sammatam ity arthaḥ ||381||

tathā ca tṛtīya-skandhe [BhP 3.24.31] śrī-kardama-stutau—

**tāny eva te 'bhirūpāṇi rūpāṇi bhagavaṁs tava |**

**yāni yāni ca rocante sva-janānām arūpiṇaḥ ||382||**

[BhP 3.9.11]

**yad-yad-dhiyā ta urugāya vibhāvayanti**

**tat-tad-vapuḥ praṇayase sad-anugrahāya ||383||**

tad eva pramāṇayati—tāny eveti | śrī-kapila-devaṁ prati śrī-kardamasya vacanam idam—he bhagavan ! tava rūpāṇi avatārāḥ caturbhujatva-dvibhujatvādy-ākārā vā śukla-kṛṣṇādi-varṇā vā saundaryāṇi vā, svajanānām ekānta-bhaktānāṁ tebhyo yāni yāni rocane, tāny eva te tava abhirūpāṇi yogyānīty arthaḥ | parama-bhakta-vātsalya-bharāt | yad vā, sammatānīty arthaḥ | yad vā, tāny eva rūpāṇi te tubhyaṁ rocante | tataḥ abhirūpāṇi tāny eva parama-manoharāṇi | anyat samānam | arūpiṇa iti—ādye pakṣe na vidyate rūpī avatārī yasmāt tasya paramāvatāriṇa ity arthaḥ | dvitīya-tṛtīya-pakṣa-dvaye a-kāro viṣṇus tad-rūpiṇaḥ | ataś caturbhujatva-śyāma-varṇatvādim ata ity arthaḥ | caturthe na vidyate rūpī saundaryavān anyo yasmāt | tasya sahaja-parama-saundaryavata ity arthaḥ | tathā bhūtasyāpi tava, ataḥ śuklādi-varṇa-viśiṣṭasyāsya śrī-kapilāvatārasya mahyaṁ rocanād evaṁ tvayāvatīrṇam iti śrī-kardamābhiprāyaḥ | yad vā, rūpyate dṛśyate sākṣāt kriyate bhagavān yais tāni rūpāṇi śravaṇādīni navadhābhakty-aṅgāni yāni yādṛśāni | arūpiṇaḥ rūpaḥ nirūpaṇaṁ tadvān rūpī | tad-vyatiriktasya anirvacanīya-māhātmyasya ity arthaḥ | paraṁ pūrvavad eva, ato mama gṛha-tyāgādinā agre śravaṇādi-bhakty-eka-niṣṭhatva-bubhūṣā tubhyaṁ rocate eveti tad-abhiprāyo jñeyaḥ | evam ekāntibhyo yad rocate | tad eva bhagavate rocate iti siddham ||382-383||

**tato’ṣṭa-nāmabhiḥ kṛṣṇaṁ puṣpāñjalibhir arcayet |**

**kuryāt tair eva vā pūjām aśakto’khiladaiḥ prabhoḥ ||384||**

tatas tad-āvaraṇa-pūjānantaram | aṣṭabhir nāma-mantraiḥ kṛṣṇaṁ puṣpāñjalibhiḥ pūjayet | śrī-kṛṣṇāya puṣpāñjaliṁ dadyād ity arthaḥ | tathā ca krama-dīpikāyām [4.46] āvaraṇa-pūjānantaram —

ity arcayitvā jala-gandha-puṣpaiḥ

kṛṣṇāṣṭakenāpy atha kṛṣṇa-pūjām |

kuryād budha iti |

asyārthaḥ—iti pūrvokta-prakāreṇāvaraṇāni jalādibhiḥ pūjayitvā | athānantaraṁ puṣpa-pūjāṁ puṣpaiḥ kṛṣṇa-pūjāṁ kuryād ity arthaḥ |kṛṣṇa-pūjām iti kvacit pāṭhaḥ tathāpi sa evārthaḥ | jala-gandha-puṣpair ity asya pūrveṇaiva sambandhāt | ato bhinnopakramāyārtha-śabda-prayoga iti | atra ca kecin manyante—pratyekaṁ nāmaikaḥ puṣpāñjalir ity evam aṣṭa-nāmabhir aṣṭa-puṣpāñjalīn dadyād iti | kecic ca sarvānte trīn puṣpāñjalīn iti | tatra ca yathā-sampradāyaṁ vyavahāraḥ | adhunā pūrva-likhita-tat-tad-bhagavat-pūjā-vidhāvaty antāsamarthaṁ pratipakṣāntaraṁ likhati—kuryād iti | aśaktaś cet tarhi prabhoḥ śrī-kṛṣṇasya pūjāṁ kuryāt | taiḥ nāmāṣṭaka-deya-puṣpāñjaibhir eva | yad vā, tair aṣṭa-nāmabhiḥ tat-kīrtanair evety arthaḥ | tāvan-mātreṇaivāśeṣa-pūjā-phalaṁ saṁsidhyed eveti likhati—akhiladair iti tathā ca krama-dīpikāyām [4.49]

ebhir evāthavā pūjā kartavyā kaṁsa-vairiṇaḥ |

saṁsāra-sāgarottīrtyai sarva-kāmāptaye budhaiḥ || iti |

kecic ca manyante—atyantāsamartho hy āvaraṇa-pūjā-parivartena tair eva pūjayet | āvaraṇa-pūjā-prasaṅgoktatvād iti | tathā kaṁsa-vairiṇaḥ pūjā kartavyety uktatvād ebhir eveti nirdhārāc ca paramāśaktasya tair eva sarvā pūjā sampadyetety avagamyate iti dik ||384||

**śrī-kṛṣṇo vāsudevaś ca tathā nārāyaṇaḥ smṛtaḥ |**

**devakī-nandanaś caiva yadu-śreṣṭhas tathaiva ca ||385||**

**vārṣṇeyaś cāsurākrānta-bhāra-hārī tathā paraḥ |**

**dharma-saṁsthāpakaś ceti caturthantari namo-yutaḥ ||386||**

tāni nāmāny eva likhati—śrī-kṛṣṇa iti dvābhyām | nama iti śabdena yutaiḥ tair nāmabhiḥ pūjāṁ kuryāt iti pūrveṇaivānvayaḥ | evaṁ śrī-kṛṣṇāvatāra-sambandhi-nāmnām agre lekhyena māhātmya-viśeṣeṇāśeṣā pūjā svataḥ sampadyate eveti bhāvaḥ | prayogaḥ—śrī-kṛṣṇāya namaḥ ity ādi ||385-386||

iti śrī-gopāla-bhaṭṭa-vilikhite śrī-bhagavad-bhakti-vilāse

pauṣpiko nāma saptamo vilāsaḥ |